c: text/html

text:
Amafaranga bemerewe na RGB azabafasha kugera ku ndoto zabo
Bamwe mu bayobozi b’imiryango itegamiye kuri Leta batangaje ko amafaranga bemerewe n’ Urwego rw’Imiyoborere RGB, nibayabona azabafasha kugera ku ndoto bafite zo guteza imbere imibereho myiza y’Abanyarwanda.
Babitangaje ku gicamunsi cyo kuri uyu wa kane ku itariki ya 2 Gashyantare 2017, nyuma y’inama yahuje RGB n’abayobozi b’amadini ndetse n’abayobozi b’imwe mu miryango itegamiye kuri Leta.
Muri iyi nama yari iyobowe n’Umuyobozi wa RGB Prof Shyaka Anastase, yavuze ko, buri muryango uzahabwa miliyoni 25, mu gihe uzagaragaza umishinga uhiga indi mu kwimakaza imibereho myiza y’abaturage.
Yavuze kandi ko iyi mishinga icumi izahabwa aya mafaranga igomba kuba yibanda cyane ku burenganzira bwa muntu, uburinganire n’ubwuzuzanye, ubumwe mu miryango, kurengera umwana, kurwanya ihohoterwa rishingiye ku gitsina n’irikorerwa abana.
Igomba kwibanda kandi ku gutanga ubufasha mu by’amategeko n’ubwunzi, uburere mboneragihugu, kwigisha abantu akamaro ko gutora, kuzamura imibereho y’abaturage n’ubuzima rusange.
Hari kandi kwegereza abaturage serivisi n’ubumenyi mu bijyanye n’ubuhinzi n’ubworozi, gufasha abaturage kugira uruhare mu bibakorerwa no kubagezaho serivisi nziza,iterambere ry’amakoperative, umurimo no guteza imbere umuco, gufasha mu kubaka ubushobozi bw’imiryango irimo ikora ibijyanye n’itangazamakuru no kubungabunga ibidukikije.
Emmanuel Hakizimana uhagarariye Umuryango witwa Sacora ukorera mu Murenge wa Kinigi n’uwa Nyange, yavuze ko bizeye kuzagaragara muri iyi miryango izemererwa guhabwa aya mafaranga.
Ati” Aya mafaranga azadufasha kunoza imikorere yacu yo gufasha mu mishinga dusanganywe yo gufasha abaturage mu iterambere.
Icyizere cyo gutsindira aya mafaranga turagifite kuko dusanzwe tubikora, kandi dusanzwe duhigura imihigo twahize, tugendeye kuri gahunda nziza z’igihugu cyacu.”
Mukasekuru Donatile uhagarariye umuryango witwa Nyina w’umuntu, nawe yatangaje ko aya mafaranga bizeye kuzayabonaho, anavuga ko azabafasha kugera ku ndoto bafite zo kubona Umuryango Nyarwanda ufite amahoro.
Yagize ati” Nari naratangiranye ubushobozi bucye mfasha abagore kugira ngo babe ibisubizo mu miryango yabo. Mfite icyizere kandi n’ubushake icyo nari narabuze ni ubushobozi, ubu ndabubonye ngiye gutsinda.”
Aya mafaranga yagenwe n’ishami ry’ umuryango w’abibumbye ryita ku iterambere, riyacisha muri RGB ngo azahabwe iyi miryango, hagamijwe kwimakaza imiyoborere myiza.
Iyi miryango yahawe itariki ntarengwa ya 28 Gashyantare 2017, yo kuzaba yarangije kwerekana iyi imishinga, ubundi igatangira gusuzumwa.

robotstxt: allowed

filter: keep


text:
IGICE CYA 98
Intumwa zongera gushaka kuba abakomeye
MATAYO 20:17-28 MARIKO 10:32-45 LUKA 18:31-34
YESU YONGERA GUHANURA IBY’URUPFU RWE
AKEMURA IKIBAZO CY’INTUMWA ZE ZIFUZAGA KUBA ABAKOMEYE
Igihe Yesu n’abigishwa be basozaga urugendo mu majyepfo muri Pereya bagana i Yerusalemu, bambukiye uruzi rwa Yorodani hafi y’i Yeriko. Hari n’abandi bari kumwe na bo muri urwo rugendo bagiye muri Pasika yo mu mwaka wa 33.
Yesu yagendaga imbere y’abigishwa be kuko yari yamaramaje kugera mu mugi Pasika itaratangira. Ariko abigishwa be bari bafite ubwoba. Mbere yaho, igihe Lazaro yapfaga, ubwo Yesu yari agiye kujya muri Yudaya avuye i Pereya, Tomasi yabwiye abandi bigishwa ati “nimuze natwe tugende dupfane na we” (Yohana 11:16, 47-53). Bityo rero, kujya i Yerusalemu byari biteje akaga, kandi impungenge z’abigishwa zari zifite ishingiro.
Kugira ngo Yesu afashe intumwa ze kwitegura ibyendaga kuba, yazishyize ku ruhande maze arazibwira ati “dore tugiye i Yerusalemu, kandi Umwana w’umuntu azatangwa ahabwe abakuru b’abatambyi n’abanditsi, bamukatire urwo gupfa. Bazamugabiza abanyamahanga bamunnyege, bamukubite ibiboko bamumanike, maze ku munsi wa gatatu azuke.”—Matayo 20:18, 19.
Bwari bubaye ubwa gatatu Yesu abwira abigishwa be ko azapfa akazuka (Matayo 16:21; 17:22, 23). Icyakora ubu bwo yababwiye ko azicirwa ku giti. Bumvise ibyo yababwiraga ariko ntibabisonukirwa. Birashoboka ko bari biteze ko yari gusubizaho ubwami bwa Isirayeli hano ku isi, maze bagategekana na Kristo mu ikuzo n’icyubahiro by’ubwami bwo ku isi.
Nyina w’intumwa Yakobo na Yohana, uko bigaragara akaba ari Salome, na we yari muri urwo rugendo. Yesu yari yarise izo ntumwa izina risobanurwa ngo “Abana b’Inkuba,” bitewe n’uko bari bashabutse cyane (Mariko 3:17; Luka 9:54). Izo ntumwa ebyiri zari zimaze igihe zigaragaza ko zifuzaga imyanya ikomeye mu Bwami bwa Kristo. Nyina yari abizi. Yegereye Yesu aramuramya agira ngo agire icyo amubasabira. Yesu yaramubajije ati “urifuza iki?” Na we aramubwira ati “tegeka ko aba bahungu banjye bombi bazicarana nawe mu bwami bwawe, umwe iburyo bwawe undi ibumoso bwawe.”—Matayo 20:20, 21.
Mu by’ukuri icyo cyifuzo cyari cyaturutse kuri Yakobo na Yohana. Yesu amaze gusobanura imibabaro izamugeraho n’urupfu azapfa, yarababwiye ati “ntimuzi icyo musaba. Mbese mwashobora kunywera ku gikombe ngiye kunyweraho?” Na bo baramusubiza bati “twabishobora” (Matayo 20:22). Ariko uko bigaragara, mu by’ukuri bari batarasobanukirwa neza icyo ibyo byari kubasaba.
Nubwo byari bimeze bityo ariko, Yesu yarababwiye ati “koko igikombe nzanyweraho muzakinyweraho, ariko kwicara iburyo bwanjye cyangwa ibumoso bwanjye si jye ubitanga, ahubwo bigenewe abo Data yabiteguriye.”—Matayo 20:23.
Izindi ntumwa zimenye ibyo Yakobo na Yohana basabye, zararakaye. Ese mbere yaho igihe intumwa zajyaga impaka zishaka kumenya uwari kuzaba akomeye kuruta abandi muri zo, Yakobo na Yohana baba bararushije abandi kuvugana ubushizi bw’amanga (Luka 9:46-48)? Uko byaba byaragenze kose, ibyo basabye icyo gihe byagaragaje ko intumwa 12 zitakurikije inama Yesu yazigiriye yo kwitwara nk’umuto. Zari zigifite icyifuzo cyo kuba abantu bakomeye.
Yesu yiyemeje gukemura izo mpaka no guhosha umwuka mubi zakururaga. Yahamagaye izo ntumwa 12 azigira inama mu rukundo, arazibwira ati “muzi ko abategetsi b’amahanga bayategeka, kandi ko abakomeye bayo bayatwaza igitugu. Ariko ibyo si ko bimeze muri mwe. Ahubwo umuntu wese wifuza kuba ukomeye muri mwe, agomba kuba umukozi wanyu, kandi umuntu wese wifuza kuba uw’imbere muri mwe, agomba kuba umugaragu wa bose.”—Mariko 10:42-44.
Yesu yaberetse urugero bagombye kwigana, ni ukuvuga urugero rwe. Yarababwiye ati ‘Umwana w’umuntu ntiyaje aje gukorerwa, ahubwo yaje gukorera abandi no gutanga ubugingo bwe ngo bube incungu ya benshi’ (Matayo 20:28). Yesu yari amaze imyaka igera kuri itatu akorera abandi. Kandi yari kuzongera akabakorera apfira abantu bose! Abigishwa be bose bagombaga kugira imitekerereze nk’iyo ya Kristo yo gukorera abandi aho gukorerwa no kwitwara nk’umuto aho guharanira umwanya w’icyubahiro.


text:
Iby’ubu byinshi bisigaye ari udushya, ibyo bita iterambere mu migirire mibi n’imyiza ntibyasize n’insengero zitiriwe izina ry’Imana, nyamara kandi ari ho abantu bari bakwiye kubaha no kubahiriza, kuko nyine yitwa inzu y’Isumbabyose, inzu ya Rurema, inzu y’Uwiteka, inzu ya Nyagasani, cyangwa se ukundi kose wayita bigaragaza ubudahangarwa no kutavogerwa byayo.
Ingero zigaragaza byinshi bidakwiye byuzuye kubahuka inzu y’Igihangange ‘Imana’ ni nyinshi, haba mu nsengero zo muri iki gihugu cyacu cy’u Rwanda ndetse no mu bihugu by’amahanga.
Dore hambere Abakirisitu bikundiraga gusenga bahumirije ngo imitima yabo ikunde ishyikirane n’ubwiza bw’Imana baba baje guhimbariza mu nzu yayo, ariko kuri ubu byo ni ukuricana [ijisho] ngo utava aho abajura bagucucuye ibyo witwaje.
Ubu ahenshi mu nsengero iyo mugiye gusenga, usanga Pasiteri avuga ati “Abakirisitu musenge mucunga ibyanyu! Abagore mufate neza amasakoshi yanyu, abagabo mucungane n’imifuka yanyu, kuko abateraniye hano bose si ko baje gusenga!” Cyangwa akabwira ba bandi bicaza abantu mu rusengero ati “Mu gihe dusenga, abadiyakoni ntimugahumirize, mucunge neza abakora mu bikapu by’abandi….!”
Mu gihe cyo gutura bwo, hari uherezwa agaseke k’amaturo, aho gutura akajijisha akifatiramo ayo akeneye [amafaranga], bigasa n’aho arimo kwivunjira.
Reka nkubwire n’aka!! Ni ukuri kw’ibyabayeho; hari umwe mu ba protocol bo mu rusengero ntashatse kuvuga izina rugari ndetse ruzwi rwose mu Mujyi wa Kigali, ngo yabonye umukirisitu azinga neza inoti nyinshi azishyira mu ibahasha y’ituro ry’icya cumi, maze amuhereza iyo bahasha ngo ayishyire mu giseke cyabugenewe, undi nawe arayakira ariko uko yagendaga yakira n’iz’abandi, ya yindi yo arayihisha, ayibikaho nk’uko bajya babivuga!!
Uyu mugore w’umudiyakoni wagaragaraga nk’uwiyubashye, yaje gutamazwa n’umwe mu bakirisito wakomeje kumuhanga ijisho, ni uko amateraniro arangiye umuhamagariza bagenzi be b’abadiyakoni, baje kumuhagurutsa ku ntebe aho yari yicariye ya bahasha ngo arimo gusenga, nyamara arindiriye ko abari aho basohoka ngo abone uko ayibika neza adafite igihunga.
Aha!! Ntibizoroha. Ibintu nk’ibi se wowe ntiwabyita ubugegera?!
Reka tureke ibyo! Kuri ubu bwo, maze kubona bamwe mu bakirisitu bagenda bacika mu nsengero, bavuga ko Imana bazajya bayisengera mu ngo iwabo, ngo kuko ibyo babona bibera mu nsengero ndetse n’imyitwarire ya bamwe mu ba Pasiteri babayobora ntaho bibaganisha.
Bagira abati “Ngaho Abapasiteri barwanira amaturo kugera ubwo urusengero rucikamo ibice, bamwe bagakurikira Pasiteri runaka, abandi runaka aho gukurikira Imana, ngaho Abapasiteri batukana ndetse hakaba n’abadatinya kurwana mu maso y’Abakirisitu,…amaturo n’ibyo bita ibitambo bisabwa Abakirisitu ubutitsa ku nyungu za ba Pasiteri aho kuba mu nyungo zo guteza imbere ibwirizabutumwa kandi Pasiteri akabivuga agira ati ‘Imana yavuze…!’ N’ibindi.”
Ibi ahari ibyinshi byerekeye kwandavura mu nzu y’Imana biturutse ku ifaranga dore ko ari naryo Yuda yashukishijwe ngo agambanire Yesu!
Mu myitwarire ho bimeze bite?
Banza wibuke abantu biciwe mu nsengero mu gihe cya Jenoside yakorewe Abatutsi mu mwaka wa 1994 uko bangana! Ibi byo birakabije, uku ni ugutinyuka no kubahuka bitagira ikindi kibi byagereranwa kuko birenze urugero. Menya agaciro ukwiye guha inzu y’Imana.
Uretse ibi mvuze byabaye mu Rwanda, Ingoro z’Uwiteka zo zikomeje kubahukwa. Mperuka gusoma amakuru kuri Internet, avuga ibyo muri Amerika aho abantu bagiye bakinira filimi z’urukozasoni (pornography) mu nsengero ndetse bagafata n’amashusho bajya kugurisha!
Yenda wavuga uti ibi byo ntibikinatangaza umuntu ukurikije ibibera muri ibi bihugu byitwa ko byateye imbere, aho abantu bashinga amadini asenga Satani ku mugaragaro, Abapasiteri bagafungwa kuko banze gushyingiranya abatinganyi n’ibindi.
Isi ni umudugudu, kuko ikibaye hariya nticyabura kugera n’ahandi kandi mu buryo bwihuse. Ariko se, ibi byaba ari byo ntangiye kujya numva n’ino aha?!
Aho wowe ubwawe ntiwari wumva abakobwa batewe inda na Pasiteri ngo arabakuraho imivumo hano mu Rwanda? Ntiwari wumva se abavuga ko bagiye kurara mu masengesho ku rusengero kandi nyamara bafitanyeyo izindi gahunda zo kugomera iyo Mana?!
Abantu bamenyera kwinshi! Uko bimeze kose Imana yo ntimenyerwa! Inzu y’Imana yaba Umusigiti, yaba Kiriziya, yaba urusengero ni iyo gutinywa no kubahwa.
Numva ngo Abasilamu nabo inkweto bazibamazeho, ngo umuntu ajya kusali mu Musigiti agasiga inkweto ku muryango yagaruka akaziheba kuko hari mugenzi we waziviziye. Akajyana iz’abandi maze ize zabaye ibibonde (zishaje bihagije) akazita aho!!
Ibi nibyo bituma ntagaya n’insengero zashyizeho abasekirite basaka abantu mbere y’uko binjira mu rusengero, gusa nabo bakwiye gucungwa ngo harebwe niba ibyo umuntu yinjiranye ari byo asohokana, kuko ashobora gucyura iby’abandi yari yaje amara masa!! Hahaha
Imana itubabarire kuyibabaza bigeze aha, idufashe kandi itugirire neza! Ku bamenye Imana bakaba bubahuka gukora ibyo bishakiye mu nzu yayo, ibuka iri jambo niba wemera Bibiliya: Zaburi 50:21 (Ibyo urabikora, nkakwihorera, ukibwira ko mpwanye nawe rwose: Ariko nzaguhana, mbishyire imbere y’amaso yawe, uko bikurikirana.)
Ibi ni ukuri, twese turi munsi yo gukomera kw’Imana. Ni byo yuzuye imbabazi kandi irababarira, ariko hari igihe kigera ikagucishaho akanyafu, ikaguhana nk’uko umubyeyi ahana umwana we. Reka mbisubiremo, ubujura ntibukwiye mu nzu y’Imana.


text:
Dr Bizimana Jean Damascene, umunyamabanga nshingwabikorwa wa CNLG.
Kuri Bwana Jean Damascene Bizimana,
Umunyamabanga nshingwabikorwa wa CLNG Rwanda
Maze gusoma inyandiko y’Ikinyamakuru Rushyashya nk’uko nayirangiwe n’abakurikiranira hafi ibibera mu Rwanda, natangajwe cyane n’amagambo watangarije abanyamakuru b’icyo ikinyamakuru ngo aho wunganiraga Musenyeri Rukamba mu nyandiko ifite umutwe ugira uti “Kiliziya Gatolika yamaganiye kure Nahimana Thomas ugiye kuza mu Rwanda!” Ko Musenyeri Rukamba yakwamagana Padiri Nahimana ku mpamvu we azi, birashoboka kandi anabifitiye uburenganzira nk’umukuru wa Kiliziya. Ibyo Musenyeri uwo atangaza kuri Padiri Thomas umuntu abisesenguye yibivugaho byinshi, gusa sicyo nagendereye. Aha ngambiriye kugaruka ku magambo agaragara nk’ubushotoranyi ngo wunganiyeho Musenyeri Rukamba aho ugira uti: “Kiliziya Gatolika yagombye gukoresha amategeko n’amabwiriza ayigenga mu guhana abapadiri bayo barangwa n’ibikorwa bihembera ingengabitekerezo ya genocide”, aha ukaba watanze urugero ngo “ Nahimana, Murengerantwari n’abandi..!
Dore ishyano re!
Bwana Bizimana, nabonye mu byubahiro byawe baguhamagara Dogiteri. N’agatsinda ukuriye imwe muri za Komisiyo z’igihugu. Ko umuntu uhamagarwa nk’inzobere mu bwenge no mu bushobozi yakwibeshya agahurutura amagambo aza n’ayemeza abantu ibyo atahagararaho kandi atabonera gihamya birashoboka. Gusa iyo nyirukuvuga amagambo yirengagije ingaruka zishobora gukurikira ibyo avuze bidafite shinge, ndavuga nk’ibi byo gushinja umuntu gratuitement ingengabitekerezo ya genocide uzi n’icyo bihanishwa mu Rwanda, birushaho kwerekana gusuzugura no kwirengagiza nkana agaciro k’abandi no kwireba wiyitaho cyane ugakabya. Ariko rero nanone igikomeye aha kandi kibabaje, ni ukubona umuntu wafatwa nk’injijuke atinyuka agashyira abantu mu gatebo kamwe (globalisation), ikosa ritababarirwa Dogiteri muzima. Aha nderekana uburyo amagambo watangarije Rusyashya atandukira cyane:
1. Padiri Nahimana na Padiri Murengerantwari ni abantu babiri batandukanye.
Bwana Bizimana,
Padiri Murengarantwari, ariwe ahari njyewe uvuga ko usabira ibihano, ndakumenyeshya ko ntaho mpuriye na gahunda za Padiri Thomas mbona zateye bamwe gucika ururondogoro. Padiri Thomas mwubahira ibitekerezo bye nk’uko abikomeyeho aribyo bijyanye na non-violence active (Kwirenganura nta nabi) nk’uko yabitangiye tukiri mu Nyakibanda bikagera aho bimuviramo conviction. Padiri Thomas yemeza ko kurebera akarengane ukituramira ari icyaha gikomeye ku muntu wubaha ikiremwamuntu (humanitaire). Ibyo abisubiramo hato na hato, kandi ibyo numva bifite ireme. Ntaho nzi Padiri Thomas yigisha ingengabitekerezo uvugaho, kimwe n’ayo macakubiri ugarukaho. Ntabwo Padiri Thomas ari umunyarugomo cyangwa inyangabantu. Yiyemeje gusa gukurikira inzira yemera, ariyo kwamagana akarengane. Kuri njye rero n’ubwo nsubiramo ko ntaho mpuriye na gahunda ze, Padiri Thomas mwemera nk’umugabo.Yashoboraga nawe kurebera ibiba yicecekeye agakurikiza amabwiriza yose y’abasenyeri mu buryo bwabo bwo kubona ibintu, ubwenge azwiho kimwe n’ubushobozi, ubu ahari nawe aba yitwa Musenyeri nk’uko izo titres zikunze guhabwa abirinze uko bashoboye za ntiteranya. Gusa ku bwanjye hagati y’umupadiri urebera igice cy’intama ashinzwe zivangurwa zikabagwa hato na hato agaceceka cyangwa se akigira complice, ari n’umupadiri wanze kuba collabo agahaguruka akamagana, ari iby’amatora njye ijwi ry’ubusenyeri nariha uwamagana akarengane, gusa nyine byose biterwa n’imyemerere ya buri wese!
Ku bindeba rero nk’uko ugaruka ku kintu ngo nimfatirwe ibihano hamwe na Padiri Thomas (ibyo by’ibihano ndabigarukaho kuko byafashwe kandi bigira igihe cyabyo), ndasanga utandukira bikabije mu gukora ya globalisation navuzeho. Kimwe cyo, namenyesheje Padiri Thomas ko inzira ye ya Non violence (siwe wenyine kandi niko n’abayobozi benshi b’amashyaka ari hanze barimo ba Mushayidi na Victiore bakomeje kubona ibintu), nsanga idash0bora kugira agaciro, mu gihe cyose abayobozi b’impinduka batari iruhande rw’abaturage bashaka kubohora ingoyi, kimwe n’uko abayobozi b’igihugu n’iyo barenganya ariko bakaba bafite byibuze agashweshwe ka sens moral, kandi ntabyo njye mbona mu Rwanda rw’iki gihe. Aha Nahimana asa n’uwemeza ko ibyananiye abandi (byo gusanga abaturage barenganwa) we abishoboye njye nkaba narakomeje kubishidikanya ho cyane, kubera ko uwagerageje wese yahitaga atabwa muri yombi ubundi ijwi rye rikaba rirazimye. Ntabwo nashoboraga kwiyumvisha magie Padiri Nahimana azakorasha ngo ashyire mu bikorwa Non violence active ku bwa Martin Luther King n’abandi.
Bwana Bizimana, ndibwira ko bisobanutse. Ubutaha nujya usabira ibihano abantu, urajye ubanza mbere yo kubafatanya ubanza gusobonuza ku kibatandukanya. Kubahuriza ku ngengabetekerezo wowe ubwawe ufitiye definition idashobora kumvikana, urabona neza ko ari inzira y’ubusamo idashobora kugira icyo yakungura abantu cyane cyane abo uyoboye muri iyo komisiyo y’igihugu ushinzwe.
2. Padiri Murengerantwari muri iki gihe ntakora politiki!
Bwana Bizimana,
Hashize imyaka igera kuri ine nsabwe n’abayobozi banjye mu Kiliziya kureka ibikorwa byose bya politiki, kimwe n’uko nasabwe gusesa Ishyaka MDPR Intinganda nk’ishyirahamwe ryadufashaga kumvikanisha ibitekerezo byacu bijyanye no gushishikiriza abantu ibijyanye n’ubwami bugendeye ku itegekonshinga.
Kuba hashize icyo gihe cyose nirinda kwinjira mu bya politiki nk’uko abayobozi babinsabye (Babisabwe birumvikana n’inzego z’ubuyobozi ubwawe ukorera!), ibyo nkabishyira mu bikorwa mu mwaka wa 2013, hanyuma ubu mu mwaka wa 2016 ushyira uwa 2017 wowe Bizimana ukaba uriho usabira Padiri Murengerantwari ibihano, aha ndibaza cyane icyo waba ugamije kugeraho kikanyobera. None se kuba naratanze amahoro, nkubahiriza ibyo nasabwe, ibi kandi nabyo bimviremo gufatirwa ibihano mu bigenze bite? Ndareba ngasanga aho icyo ugamije ari ukunyogeraho uburimiro, uhereye ku bw’uko nagaragaje ubworoherane, ibi rero ukaba ubona neza ko ndashobora kubikwemerera. Niba umuntu aguhaye amahoro, nsanga umuco mwiza nyarwanda nawe ari ukuyamuha, bitabaye ibyo bikaba ntaho byaba bitaniye no gushaka akamunani!
3. Igihe kirageze ngo tureke za malentendus
Bwana Bizimana,
Niba narakurikiye neza, iriya commission uhagararariye ngo yaba ariyo kurwanya Genocide. Intego y’iyo commission yawe ubundi iriyubashye, kubera ko kurwanya Genocide (yaba ituruka ku bwicanyi ubwo aribwo bwose bwakorerwa abatutsi cyangwa se abahutu nk’uko byakunze kugaragara mu bihe bishize). Iyo mbona ari intego yaharaniwe na twese mu mashyirahamwe anyuranye twagiye twinjiramo, bityo rero nkaba mbona ibyo kurwanya genocide atari umwihariko wawe.
Gusa rero, niba hariho inzira zinyuranye zo kurwanya genocide, cyane cyane bigakorwa nta gice iki n’iki cy’abaturage gihohotewe, izo nzira zose ziba zigomba kubahwa. Niba usanze uwo mutabona ibintu kimwe ugiye umugerekaho Genocide, uwo muco wo gutunga agatoki abandi wazakomeza guteza degats zikomeye aho kugira icyo wungura.
Hambere aha nashyigikiye igitekerezo cy’uko u Rwanda rwayoboka ubwami bugendeye ku itegekonshinga, nkurikije uko nabonaga hari ari abanyarwada benshi bakomeye kuri gokondo yabo. Aho abantu bashora kugira umwami w’umuco, ariko bakanagira ubutegetsi executif buhamye kandi umunyarwanda wese yagiraho uruhare nk’uko ari nayo matwara ya repubulika, ibyo ku giti cyanjye numvaga yaba inzira yaturinda za genocide kubera ko Umwami yaba umuntu umeze nka arbitre wajyaga kubumbatira umuco wa kirazira, nko kwica mugenzi wawe n’ibindi nk’ibyo.
Mu myaka yashize, hakunze kubaho ibiganiro na Nyiringoma Umwami Kigeli V (Imana imwishimire, aruhukire mu mahoro). Muri ibyo biganiro icyagarukaga cyane ni uko u Rwanda rwashobora narwo gutera intambwe nk’iyo tubona mu bihugu byinshi byateye imbere muri Demokarasi, aho abami babo bubahwa kandi bagafasha rubanda, bitabujije ko principes za demokarasi zubahirizwa.
Malheureusement igitekerezo cy’ubwami nticyakiriwe neza mu banyarwanda, bitewe n’uko benshi bakunze kugaruka ku bikorwa bitari byiza byaranze ingoma za kera, ariko nanone bakiyibagiza ibyiza byashoboraga kubyazwa umusaruro. Gusa rero ntiwahatira rubanda igitekerezo niba bumva kitabinjiramo, cyane cyane ku bagiraga bati ubwami bwaraciwe, nta gusubira inyuma.
Hakomeje kubaho icyizere ko buhoro buhoro abantu bazagenda biyumvisha neza akamaro ubwami begendeye ku itegekonshinga bwashoboraga kubagirira, cyane cyane ko ibyo tubona ku ngoma z’ubu ziyita iza repubulika zatatiye bikomeye amahame ya kidemukarasi.
Bwana Bizimana, aha urabona neza ko nta muntu wifuza ingengabitekerezo ya Genocide muri twe nk’uko ubitangaza, bityo ibyo gusaba ibihano kwawe kukaba kudashobora kumvikana!
5. Nyuma y’imyaka myinshi tumaranye na FPR, birakwiye ko turekereho kwibeshya
Bwana Bizimana,
Mu bihugu byose byo ku isi, ndavuga ibyiyemeje kubahiriza ikiramwamuntu, kugira ibitekerezo binyuranye no kubiha umuyoboro nta wuniganwe ijambo, ni intandaro y’amajyambere nyakuri. Ntabwo ibitekerezo by’ishyaka rimwe rukumbi en plus populiste nka FPR aribyo bishobora gutanga umurongo ngenderwa ribinyujije mu kwiharira urubuga. Bikomeje bityo hari abantu bazajya barengana imyaka n’imyaka ntibabashe kurenganurwa nk’uko bigararagara ubu.
Bityo ko habaho amajwi y’abantu ahanika asaba ubutabera kuri bose, nta gitangaje kirimo, kandi ibyo ntibikwiriye na gato kwitwa ingengabitegerezo ya Genocide. Niba rero inshingano ya Komissiyo irwanya Genocide ihindutse kurwanya amajwi y’abantu asaba ubutabera, kuvuga ko u Rwanda rumeze gutyo ntaho rwaba rwerekera nta gitangaza cyaba kirimo.
Bwana Bizimana,
Kuba tutumva kimwe uko ibibazo byakemurwa ntibikwiriye kuba intandaro kuri Komissiyo uhagarariye yo gudusabira twe abaturage ibihano igihe n’imburagihe. Bene iriya mvugo witoje imaze guharurukwa cyane. Nk’uko byagaragaye mu gihe FPR imaze iri ku butegetsi, abanyarwanda twagabanyijwemo ibice bikurikira.:
1° Hari igice cy’abantu bayobotse ingoma nta kuvuga ijambo rivuguruza cyangwa ngo ribe ryatunga urutoki akarengane kagirirwa bamwe muri rubanda. Iki gice kikaba kiganjemo rubanda ku bwinshi rwagizwe nk’ingaruzwamuheto, kandi rero ntawarenganya abaturage, ibyiza ni ukwirinda iyo ubona ibipfunsi byawe bitajya mu mitsi na beningoma! Gusa muri iki gice hakunze kugaragaramo nanone abantu bahabwa imirimo runaka bahemberwa by’ikirenga na leta cyagwa se ikabahesha icyubahiro ku buryo ubu n’ubu. Umuntu yavuga ko muri iki gice habonekamo abantu bamwe biyemeje gukomera ku mugati ubabeshejeho bo n’imiryango yabo migufi, ariko bagahumiriza ku karengane kose kaba kagirirwa abandi. Habonekamo n’abakoreshwa mu kurenganya no gushyashyariza abandi, ku buryo umuntu atatinya kuvuga ko umugati ubabeshejeho bawukesha kugira ibitambo bagenzi babo cyane cyane bababoreza mu magereza. Muri ubwo buryo bikunze nyamara kurangira n’ubundi abakora batyo bavanwe nabi ku mirimo ku mpamvu zidasobanutse, hari n’igihe birangira bafunzwe, cyangwa se bakanyerezwa (pour ne pas dire kwicwa)
2° Igice cya kabiri tubona ko kirimo abantu bashobora kwamagana akarengane mu gihugu, ariko akaba atari abantu babishyize cyane ku mutima. FPR ikunze kwegera bene abo ikabagenera umwanya cyangwa faveur runaka. Akenshi privileges bahabwa zibacecekesha igihe, ariko FPR ntijya yibagirwa uwahemukiye amabwiriza yayo. Uko byagenda kose iby’abari muri icyo gice cya kabiri nk’uko byagaragaye birangira nabi.
2° Igice cya gatatu mu banyarwanda ni icy’abantu badakozwa iby’akarengane, batagerageza no gupfukama no kuyoboka iyo FPR ibegereye. Bene abo bantu nk’uko twabibonye buri gihe bashakirwa ibyaha bahimbirwa, byaba ngombwa hakabaho kubahindura ruvumwa aho bari hose. Uzasanga machine ya FPR igerageza kubateranya mu bihugu baherereyemo, kubatoteza kugeza no kunegocia hose ko bashyikirizwa inkiko mu Rwanda ku byaha baba baremewe, icy’ingengabitekerezo ya Genocide kikaza ku isonga. Byaragaragaye ko iyo izo nzira zoze zananiranye FPR ikoresha umuti wayo karundura (Kukuritura!…)
Umwanzuro
Bwana Jean Dascene Bizimana,
Nkiri mu Rwanda uretse n’ubu nakunze kubwira abayobozi ibitagenda mu rwego rwo kurwanya akarengane. Ndahamya ko iyo Prezida Kagame atagira abayobozi nkamwe mutavuga na rimwe Oya cyangwa se ngo mutinyuke mumubwire ibitagenda yashoboraga kumva intabaza zose twakoraga dusaba cyane cyane ko imfungwa zihimbirwa ibyaha zikazira amaherere zabohorwa. Gusa iyo uvuze amagambo nk’ariya adafite shinge wibasira abataguhohoteye, umuntu yahahera yibaza inama by’ukuri wabasha kugira Prezida Kagame wakwizeye akagushinga Commission! Niba ubikorera kugira ngo urebwe neza, waba uhemukira abayobozi b’igihugu kurusha uko ubafasha. Bityo nkakubwira nti: ari wowe, ari nanjye fora igice duherereyemo, cyangwa se dushyirwamo mubyo navuze haruguru, mbere y’uko utangira gusabira Padiri Nahimana na Murengerantwari ibihano. Ikigagarara ni uko byanze bikunze, wabishaka utabishaka ufite igice ubarizwamo nk’ uko ushishoboza wese abasha kubyitegereza.
Ndakumenyesha ko biriya bice byose abanyarwanda twashyizwemo (hashize imyaka irenga 20), ntibirobanura umuhutu cyangwa umututsi, ntibireba ingengabitekerezo iyi n’iyi, icyo bihuriyeho byose ni uko ubirimo akenshi birangira FPR ikurituye iyo utitonze. Ngirango aho biriya bice byose bitandukaniye ni ku kibazo cy’igihe gusa. Tuvuge ni urugero niba njye Murengerantwari ndi mu gice cya mbere, wowe Bizimana ukaba mu cya gatatu, bizasobanura ngo ari wowe ari nanjye mu gice cya mbere ndaba nihanganiwe igihe ngikeneweho inyungu iyi n’iyi. Ubwo rero twese amaherezo ari amwe imbere ya FPR ubwo turiho turapfa iki by’ukuri dushinjanya iby’ingengabitekerezo natwe tutumva neza ibyayo n’iyo bituruka?
Kwifurije kugira amahoro no kubona uburyo bwiza bwo kurwanya Genocide n’bundi bugizi bwa nabi mu gihugu aho bwaba buturutse hose.
P Theophile Murengerantwari


text:
Abagize komite mu midugudu, abajyanama mu Kagali n’abavuga bakumvwa bo mu Kagali ka Nyakabanda, Umurenge wa Niboyi Akarere ka Kicukiro kuri uyu wa Gatandatu tariki ya 10 Kamena 2017 basuye Urwibutso rwa Jenoside yakorewe Abatutsi ruri mu Murenge wa Mwulire Akarere ka Rwamagana basangizwa amateka y’aho, bahita biyemeza kuzaremera umwe mu bacitse ku icumu utishoboye bakamuha inka bitarenze mu minsi jana yo kwibuka.
Impamvu Akagali ka Nyakabanda kasuye Urwibutso rwa Mwulire
Ngiruwonsanga Innocent Umunyamabanga Nshingwabikorwa w’Akagali ka Nyakabanda mu kiganiro yagiranye n’ikinyamakuru izubarirashe.rw yatangaje ko impamvu bazanye abayobozi, ari uko abayobozi ari bo bateguye Jenoside bityo abayobozi u Rwanda rufite muri iki gihe, ibyabaye bigomba kubasigira isomo ati “nk’abayobozi bafate ingamba bibafashe mu miyoborere, gusigasira amateka no guharanira ko ibyabaye bitazasubira”.
Ibi bikaba bishimangirwa n’ijambo yafashe bakigera ku rwibutso rwa Mwurire rushyinguyemo imibiri y’Abatutsi basaga ibihumbi 26, aho yagize ati “Jenoside ntabwo yateguwe n’abaturage, yateguwe n’abayobozi, iyo abayobozi bahuye nk’uku dufata ingamba zo gushyigikira ibyagezweho”.
Umuyobozi w’Akagali ka Nyakabanda yakomeje agira ati “nk’abayobozi twisuzume, aya mateka ni ayacu ntaho twayacikira, twaje i Mwurire ngo tumenye ubutwari bwabaranze, twaje kubafata mu mugongo dufate ingamba ntibizasubire”.
Abayobozi bafate ingamba mu gukumira Ingengabitekerezo ya Jenoside
Bamwe mu barokotse Jenoside bo mu Murenge wa Mwulire babwiye ikinyamakuru izubarirashe.rw ko hari bamwe mu baturage b’aho bakirangwa n’ingengabitekerezo ya Jenoside. Aha Umuyobozi w’Akagali ka Nyakabanda yagize icyo avuga kuri abo bantu bagifite ingengabitekerezo ya Jenoside ati “ni uruhare rw’abayobozi gukora ubukangurambaga no kwerekana ko ntacyo Jenoside yamariye Abanyarwanda usibye gusenya igihugu”.
Uyu muyobozi yagize inama agira ababyeyi ati “ababyeyi bafate intambwe ya mbere bigishe abana bakure bazi amateka y’Igihugu”.
Yakomeje asaba ko abafite ingengabikerezo ya Jenoside bahanwa ati “uwagaragayeho ingengabitekerezo ya Jenoside abihanirwe, kwigisha ni uguhozaho icyizere kirahari ko abakiri bato bazaba abayobozi beza b’iki gihugu”.
Amwe mu mateka ya Mwurire muri Jenoside
Kayitare Alexis warokokeye Jenoside yakorewe Abatutsi mu Murenge wa Mwurire yabwiye abayobozi b’Akagali ka Nyakabanda inzira y’umusaraba banyuzemo. Kayitare uhagarariye Ibuka mu Murenge wa Mwurire yavuze ko Jenoside yabaye hashize iminsi mike ahungutse avuye Uganda, ariko ubwo Jenoside yatangiraga bishyize hamwe babanza kwirwanaho kuko bose bumvaga ari umuntu umwe kuko bari bazi ko ari Interahamwe zabateye, ariko nyuma baza kubavangura bababwira ko bashaka Abatutsi gusa bityo abahutu bari bahunganye nabo baragenda.
Kayitare yakomeje avuga ko bakomeje kwirwanaho bakoresheje amabuye n’inkoni, ariko tariki ya 18 Mata 1994 haje abasirikare n’abapolisi batangira kubarasa ari na bwo hapfuye abantu benshi, kuri iyi tariki akaba ari bwo Umurenge wa Mwurire wibuka.
Uyu mugabo yakomeje avuga ko babonaga agahenge iyo imvura yagwaga, nijoro bagakora uburinzi kuko bari bafite abantu b’intwari ariko nyuma baje kwicwa.
Nyuma y’uko abasirikare bakoreshaga imbunda, igihe cyarageze basaba Interahamwe gukoresha intwaro za gakondo nk’amahiri, imihoro n’izindi mu kurimbura Abatutsi baturukaga hirya no hino mu cyahoze ari Komine Bicumbi bahungiye ku musozi wa Mwurire.
Abasirikare barimbuye Abatutsi bahungiye ku musozi wa Mwurire bari biganjemo abari bamaze gutsindwa urugamba rw’ingabo zahoze ari iza FPR Inkotanyi kuko bari bamaze gutsindirwa mu rugamba rwabereye mu Mujyi wa Rwamagana bahitamo kuza kwica abatutsi bari bahungiye i Mwurire.
Safari Jean Vedaste Ushinzwe Uburenzi mu Murenge wa Mwurire yashimiye ingabo zahoze ari iza FPR Inkotanyi zahagaritse Jenoside ubu hakaba hari abantu batanga ubuhamya.
Rugwizangoga Manaseh mu gihe cya Jenoside yari afite imyaka 12, avuga ko adashobora kwibagirwa ibyo yabonye nka Strimu zaterwaga n’abasirikare bo mu ngabo zatsinzwe, Abajepe n’Abajandarume buriraraga ibiti bakabarasa. Ikindi adashobora kwibagirwa ni igitero cyaturutse i Nawe kiyobowe n’Umupolisi witwaga Maniriho cyamaze abantu bari bahungiye ku musozi wa Mwurire.
Rugwizangoga na none ahora azirikana bamwe mu ntwari zayoboye urugamba rwo kwirwanaho kuva mbere ya 18 barimo Karenzi Guido n’abandi.
Rugwizangoga avuga ko adashobora kwibagirwa inka zisaga ibihumbi bitanu Abatutsi bari bahunganye ku musozi wa Mwurire, zasahuwe n’Interahamwe, kuko hari ubwo zafataga umwanya wo gutwara inka ari nabyo byatumye iminsi yicuma bituma bake bari bagihumeka barokorwa n’ingabo zahoze ari iza FPR Inkotanyi.
Nsabimana Joseph wari ufite imyaka 22 muri Jenoside avuga ko ubu ikibaha icyizere ari uko bafite ubuyobozi bwiza babitayeho.
Akagali ka Nyakabanda buri mwaka gasura inzibutso. Iyi gahunda ikaba yarageze no mu Midugudu kuko mu cyumweru gishize abaturage bo mu Mudugudu wa Bukinanyana mu Kagali ka Kanyakabanda bari basuye Urwibutso rwa Jenoside yakorewe Abatutsi ruri i Ntarama mu Karere ka Bugesera mu rwego rwo gufasha urubyiruko kumenya amateka mabi u Rwanda rwanyuzemo yarugejeje kuri Jenoside yakorewe Abatutsi mu mwaka wa 1994.
Andi mafoto


text:
ICYO UMWE MU BUMVA RADIO ITAHUKA ATEKEREZA KU KIGANIRO CYAKOZWE NA JEAN PIERRE MUGABE KW’ITARIKI YA 5 GICURASI 2017
- Views 1484
Nakurikiye nitonze ikiganiro Jean Pierre Mugabe yahaye Radio Itahukakuya 5 Gicurasi 2017. Uwo mwanditsi akaba yarize ibyo kuneka, doreko aba no muri Amerika. Ariko ubanza yarashakiye mu bubiko bw’ibinyoma aho gushakira aho ukuri guherereye. Birumvikana ariko kuko ukuri atariko kwari kumushishikaje, ahubwo afite umugambi wogukwiza no gushimangira ibyo FPR yitwaza kugirango igumane ubutegetsi yonyine, budakuka kandi butagira iherezo na rutangira. Iyo ukora kukintu cyagiye mu rukiko, ujya gusoma imanza, ugasoma ikirego Prokureri yatanze, ibyo abatangabuhamya bavuze, uko abaregwa bireguye, n’uko b aAvocats babajije abatangabuhamya, n’ingingo babwiye abacamanza. Urukiko rwa Arusha rwashyiriweho kubundikira ibyaha by’Inkotanyi no gufungira ubusa abari mu butegetsi bw’u Rwanda amahanga yafashije Inkotanyi kwirukana. Kubonayo rero icyowifuza uri Inkotanyi biroroshye cyane. Iyo Mugabe akora ibyo, hari byinshi aba ataranditse, kuko biri kure y’ukuri, kandi bizatuma ubwiyunge bw’Abanyarwanda butagerwa ho. Dore zimwe mu ngingo aba ataranditse ngo apfe kwemeza ibintubi tabaye, atahagazeho, kandi hari ingingo zashoboraga kumufasha kugera ku kuri.
1. Mugabe aremeza ko Intambara yashojwe n’Inkotanyi yari ifite ishingiro. Bari barahejejwe mu mahanga. Muri 1989 Mugabe yari mu Rwanda. Azi neza ko aribwo Perezida Habyarimana yashyize umukono kw’Iteka rishyiraho Akanama (Commission kihariye (spéciale) ko gushaka igisubizo ku bibazo by’Abanyarwanda baba mu bindi bihugu, cyane cyane impunzi (Arrêté Présidentiel n° 62/01 du 9 février 1989 créant la Commission Spéciale sur le problème des Emigrés rwandais).
Ako kanama karimo amoko yose. Abatutsi barimo bakomeye ni Antoine Ntashamaje,wabaye Ministre imyaka myinshi, nyuma akaza kuba n’Umwe mu bacamanza bakomeye mu Rukiko rw’Ikirenga. Undi ni Pierre Claver Karenzi wigishaga muri kaminuza I Butare. Abo bagabo ndabagushimiye, bari abanyabwenge, kandi bashyira mu kuri. Mu nama yanyuma yo kuri 30 Nyakanga 90 ako kanama kagiranye n’Ubuganda, HCR na OUA, hemejwe ibi bikurikira:
- Ko impunzi zibyifuza, zifite uburenganzira busesuye bwo gutaha mu Rwanda.
- Ko HCR izabarura abashaka gutaha umubare wabo ukamenyekana kugirango Leta n’imiryango mpuzamahanga iteganye uko izabakira.
- Ko Leta y’U Rwanda ihita iteganya aho abo bantu bazakirirwa n’uko bazabaho, no gushaka ibikoresho byatuma abo bantu bashobora kwitegura kujya mu buzima busanwe atari uguhera mu nkambi z’impunzi.
- Ko kuri 28 Nzeri 90 Leta y’u Rwanda izakira intumwa z’impunzi, kugirango bigane uko izo mpunzi zizakirwa.
Ibyo byose ntacyakozwe kubera impamvu zikurikira. Abayobozi ba FPR babujije HCR kwandika abashaka gutaha, banavuga ko uzongera bazamumerera nabi. HCR yumvise icyo ubwo butumwa buvuga, ntiyakomeza kwandika abashaka gutaha. Intumwa z’impunzi zagombaka kujya i Kigali, ntizagiye. Ahubwo zahisemo kohereza igiteroc yo kuya 1 Ukwakira 1990. Iki gitero cyaratanguranwaga, kugirango impunzi zidataha intambara itabaye. Nta ntambara, Kagame ntiyari kugera ku butegetsi.
Intambara yashojwe n’Inkotanyi ntashingiro nabusa yari ifite. Na Mugabe ubwe aremeza adasusumira ko Kagame yashakaga ubutegetsi byanze bikunze. Ariko se mubari biyemeje kumufasha, Jean Pierre Mugabe we ntiyarimo ?
2. Uretse ko yababajwe no gufatwa mu byitso. Asa nutsemba ko nta byitso byari mu Rwanda intambara itangira kuri 1 Ukwakira muri 1990. Niko se ye ! Uwohereje umwana kwitoza i Buganda aba atari icyitso cy’Inkotanyi? Ubona umwana agarukanye imbunda, akayihisha mu rugo, aba atari icyitso? Utanga amafranga yo kugura intwaro, ibiryo n’imiti y’Inkotanyi ntiyari icyitso? Ujya mu byo kwandika akwirakwiza urubwa asebya Leta kugirango amahanga n’abaturage bayizinukwe aba atari icyitso? Ibyo byose byarabaye, ahubwo biratangaje ko Habyarimana yari umuntu mwiza cyane wafashe ibyitso akabifungura intambara itararangira kuko byasubiye gufasha abateye igihugu, nkuko Mugabe yabigenje. Gufunga ibyitso nta cyaha kirimo. Uzasubire mu mateka n’Intambara ya Kabiri y’Isi. Leta ya Amérika yafashe abaturuka muri Yapani bose ibata ku mugozi barafungwa kugera intambara irangiye! Igihugu cyose gitewe kibuza ibyitso gukomeza gufasha umwanzi. Iyo biba mu kindi gihugu, cyangwa ku mutegetsi utari Habyarimana, ibyitso biba byaragize akaga gakomeye! Ibyiza ahubwo ni ugushimira Habyarimana ko atagiye mu bintu by’umujinya.
3. Mugabe aragerageza gutekinika ibyerekeye Interahamwe n’ishingwa ryazo. Gukangurira urubyiruko amatwara ya MRND byatekerejwe MRND ikiri ishyaka rimwe rukumbi, ariko ibyo ntibyigeze bijya mu bikorwa. Aho amashyaka menshi aziye, MRND ivuguruye nta rugaga rw’urubyiruko yari ifite. Ahubwo MDR, PSD, PL nibo baremye amatorero y’urubyiruko : Inkuba, Abakombozi, na Jeunesse PL. Abo ninabo batangiye ibikorwa by’urugomo byo kubohoza. Umwaka wa 1991 urembera, nibwo abasore b’i Kigali batekereje nabo kwibumbira hamwe mu cyo bise Interahamwe. Ntabwo rero ari igitekerezo cya Habyarimana, cyangwa abayobozi bandi ba MRND, cyangwa se bene Simba na Mbonabaryi. Ni abasore bo muri MRND ubwabo babyitekerereje.
Iyo Mugabe aba adafite mu mutwe igitekerezo cyo guharabika aba yaramenye ukuri. Mu babitangiye hari mo Murenzi, Robert Kajuga, Georges Rutaganda, Niyitegeka, n’abandi. Bo bashakaga guteza ishyaka imbere no kudakandagirwa n’Inkuba n’Abakombozi. Aba PL bari abo gusembura gusa, babona rwambikanye bagakuramo akabo karenge.
Mu Rukiko rwa Arusha, Prokureri yazanye abatangabuhamya babiri bari muri Comité y’Interahamwe, yanabahaye amafranga menshi, ku buryo n’abacamanza bumiwe. Umwe yamwemereye kutamukurikirana, undi amwemerera igihano gitoya. Kirazira kuvuga amazina yabo kuko umutekano wabo ushinganwe. Babita G na T. Bemeje ko gushinga Interahamwe ari igitekerezo cy’urubyiruko, atari igitekerezo cya MRND, cyangwa Habyarimana. Icyo n’abacamanza bumvise ni uko nta shyaka na rimwe kw’isi ritagira urubyiruko, kandi ko mu ruhando rw’amashyaka menshi MRND atari yo yonyine yagiraga urubyiruko. Mu ngingo zikurikira, turi burebe n’ibindi abo batangabuhamya Procureri yaje yitwaje ngo ashyigikire propagande y’Inkotanyi, bavuze kubindi birego, nka amalisti y’Abatutsi, n’ibindi.
4. Mu kiganiro cye Mugabe aremeza ko génocide yateguwe na Leta ya Habyarimana. Nyamara azi neza ko kuva mu kwezi kwa Mata 1992, Guvernoma yari igizwe n’amashyaka menshi, ndetse Ministri w’Intebe ava muri MDR, rimwe mu mashyaka akomeye yari ahanganye na Habyarimana. Icyo yita Leta ya Habyarimana ni iki ? Nuko Nsengiyaremye na Habyarimana bari Abahutu? Nuko se abaministri benshi bari Abahutu? Avuze ibyo umuntu yabona aho ahera ajya impaka. Twibutse kandi Mugabe ko na Twagiramungu utaraciraga Habyarimana akari urutega, aherutse kwemeza aranguruye ko nta muntu wakunze abatutsi, akanabarinda kurusha Habyarimana. N´ikimenyimenyi, iyo Kagame atamuhitana, ibyabaye mu Rwanda ntibyari kubona aho binyura. Akari kera Abatutsi bazamwicuza ! Niba bataratangiye !
5. Mugabe aremeza ko amalisti y’abatutsi bagombaga kwicwa yari yarakozwe agakwirakwizwa igihugu cyose. Icyo kirego nacyo, iyo Mugabe akora ubushakatsi bwimbitse, bugamije kuva ibibazo imuzi , aba yarabonye igisubizo. Ibyo byo gutegura génocide byabanje gushingira kuri fax ya Dallaire. Simbigarukaho kuko Avocat Christopher Black yabyanditse ho kuburyo burambuye yerekana ko iyo fax ari impimbano. Hari n’indi nyandiko yo mu kinyarwanda iherutseg utambuka, ivuga iby’iyo fax, n’ukuntu yataye agaciro mu rukiko.
Amalisti Mugabe avuga rero nayo niko byayagendekeye imbere y’abacamanza. G na T bahakanye ibintu bitatu : ko atari ubuyobozi bwa MRND cyangwa Habyarimana, bwashinze Interahamwe : ko nta ma listi bo bazi, ko nta muyobozi n’umwe watanze itegekoryo kwica abantu. Ahubwo bemeye ko bamwe mu bayoboziba MRND babasabye kubwira rubanda kureka kwicana, kuko inkuru yari yabaye kimomo ko ar iInterahamwe zamaze abatutsi. Bagiye kuri zabariyer inyinshi, basanga ari abaturage bose, Abahutu n’Abatuts ibavanze bari kuri bariyeri. Bababwiye kureka ibyo kwica abantu, abaturage barabyemeye, ariko bamaze kuhava, Inkotanyi zibamisha mo amasasu, zongera gukongeza intambara. Ni imwe mu mpamvu zatumye ubutumwa bwo guhagarika kwicana butagira icyo bugeraho : ni amasasu ya FPR. Nkuko Abasirikare ba Leta basabye FPR guhagarika imirwano ngo batabare abaturage, FPR ikanga. Ibyo na Minuar irabizi. Ibi rero biri mu murongo w’ibyo Mugabe yemeza ko Clinton na Kagame bashakaga ko génocide iba. Mbwira rero : harya ushaka ko ikintu kiba siwe ugitegura ? Siwe se uba ufite gahunda (plan) ? None se Habyarimana yari gutegura génocide akazategereza kuraswa ? Ko Inyenzi zaregaga Leta y’u Rwanda gukora génocide kuva muri 1959, Leta ya Habyarimana yariho ? Dore indi ngingo yatumye iby’amalisti bitabona icyo bishingiraho.
Procureur yemezaga ko amalisti yoherezwaga mu birobya MRND ku Kimihurura. Icyatumye bimupfana, ni uko ibyo biro byafashwe na FPR mu gitondoc yo kuwa 7 Perezida yaraye arashwe. Ntamuntu wasubiye muri ibyo biro. Impapuro zose rero FPR yarazikoreye izishyikiriza Procureur w’Urukiko rwa Arusha. Nawe yemeragako afitet oni 8 z’impapuro zavuye mubiro bya MRND. Ariko nta listi n’imwe yashoboye kwereka abacamanza n’abaregwa. Icyo kirego rero cyataye agaciro, gisigaranywe na Mugabe ushaka gushimangira itegurwa rya génocide byanze bikunze. Ikindi Mugabe aremeza ko Inkotanyi zinjiye mu Nterahamwe zikica abantu zibyitirira Interahamwe na MRND, kuko zari zambaye n’ibitenge by’Interahamwe. None se urumva uwari wateguye génocide ari nde ? Kubura ibimenyetso byerekana itegurwa rya génocide nicyo cyatumye Urukiko, mubyo kwigura, rwemeza ko génocide yabaye (constat judiciaire) nta kindi rushingiye ho uretse kuvuga ko bizwi na bose. Mu mategeko, Ikiburanwa ntigikorerwa constat judiciaire (judicial notice). Kigomba ibimenyetso kugirango cyemerwe.
6. Itegura ry’amahano ryakozwe na FPR. Dore ikindi kimenyetso Mugabe aba yarabonye iyo akora ubushakashatsi, ntapfe kwandika ibyo yifuza ko byakwemerwa n’isi, cyane cyane ko yitwaza ko yize ibyo kuneka, kandi akabyigira muri Amerika. Ingabo z’Inkotanyi zimaze kugera i Kigali nyuma yo gushyira umukono ku masezerano ya Arusha, FPR yacitswe n’ibanga rikomeye ryari rikubiyemo amabanga yayo na gahunda. Iyo nyandiko yageze mu rukiko rwa Arusha, muri dossiye ICTR-00-50 T. Bayihaye n° exhibit 2 D 103 muri iyo dosiye nyine.
Iyo nyandiko yateye abantu ubwoba ku buryo n’amashyaka ya politiki yari muri Gouvernement, yakoze inama. Nubwo FPR yayihakanye, Andreya Guichaoua, wigisha muri Kaminuza mu Bufransa, yemeje ko ari iy’ukuri. Ibyo yabikoze kw’itariki ya 4 Mutarama 2006 mu Rukiko rwa Arusha. Yemeza ko iyo nyandiko Seth Sendashonga yayihaye umwe mubahagariye ibihugu byabo mu Rwanda. Ubwo rero mbahaye n’inzira, niba mushaka kumenya imwe mu mpamvu zatumye Inkotanyi zihitana Sendashonga, cyane cyane ko yarashwe araye ari bujye gutanga ubuhamya Arusha.
HARI MO IKI MURI IYO NYANDIKO ?
- Ko kugirango FPR izagere ku ntego yayo, ari uko Twagiramungu agomba gucisha make (docile), agakurikiza gahunda Inkotanyi zizamuha. Ndakeka ko byamunaniye cyangwa se yivumbuye bakamusezerera nyuma y’umwaka umwe.
- Kujyana mu nkiko Abahutu bose, baba aba kera, baba ab´ubu kugirango babateshe agaciro burundu. Abo ni abari muri MDR-Parmehutu, MRND na CDR.
- Kuvunja amasezerano ya Arusha bakayica burundu no guhindura Gouvernement y’Inziba-CyuhoYaguye (GTB) iteganyijwe mu masezerano ya Arusha, no guhindura amategeko ayigenga.
- Gukuraho Habyarimana n’abekubutegetsi hakoreshejwe ingufu, bitarenzeamezi 9 kuva itariki Amasezerano ya Arusha yashyiriwe ho umukono.
- Gukoresha amatora igihe bizaba bitunganiye Inkotanyi.
- Kutavanga ingabo zose. Igice kimwe kizaguma hanze, kugirango cyotse Habyarimana igitutu cyangwa zimukureho.
Ngiyo gahunda FPR yari ifite ishyira umukono kumasezerano ya Arusha. Iyo gahunda yararangiye. Habyarimana yarishwe, Ingabo ntizavanzwe, iby’amatora byo murabizi, Abahutu bashowe muri Gacaca na TPIR-Arusha. Bateshejwe agaciro kuburyo n’ibihugu bitazi aho u Rwanda ruherereye, byoherereza Kagame Abahutu bogufunga! Icyo gihe, Mugabe yabaga ku Mulindi. Yari Maneko. Iyo gahunda ntiyayimenye ? Ibyo akabisimbuka ngo bararega Habyarimana, MRND, n’Interahamwe, aribyo byaje guhinduka Abahutu bose! Iyo nyandiko irerekana uwishe Amasezerano ya Arusha. Iyo urukikorwa LONI ruba rutaragenewe gukanda Abahutu, rwari rufite ingingo nyinshi zo gucira urubanza Abayobozi ba FPR.
Ngibyo ibyo nifuzaga kugira icyo mvuga, kugirango abantu bazasome igitabo cya Mugabe barimenge. Ibyo yibagiwe cyangwa yashyize kuruhande ntacyo mbivugaho, kuko ntasomye igitabo cye yise US MADE. Ko numva abantu bose bavuga ubwiyunge, aho buzashobora kugerekerana n’ibinyoma mbona hanze aha ?
Yari RWIRANGIRA THEOPHILE
Umukozi wa TPIR.
3 Responses to ICYO UMWE MU BUMVA RADIO ITAHUKA ATEKEREZA KU KIGANIRO CYAKOZWE NA JEAN PIERRE MUGABE KW’ITARIKI YA 5 GICURASI 2017
-
Nanjye reka nshimire THEOPHILE kuko abeshi twicwa no kutabimenya;ariko iyo abahutu bihandangaza ngo baziyunga n’abatutsi ndabaseka cyane;nukuga ko abo ari impumyi cyangwa injiji mubyukuri kandi ngo baraminuje;uretseko ngoto yabivuze ko injiji ziba mubize;kubona kuva muri 90 intambara yatera kugeza ubu hari abahutu bavuga ko bize mugihe cy KAYIBANDA bacyirukanka inyuma y’inyenzi zavuye i buganda zifite gahunda ndende ziziranyeho;abo bahutu birirwa basamye umututsi acira mukanwa bakamira;iyo baba abahutu bazi amateka y’inyezi nagahunda yazo ntibari gushinga cnrd;ubwenge bwabo mvuga buba mu gifu no mukibuno;bashatse bakwisubiraho;
-
nange ndagushimira Rwirangira ngentabyishimbivugaho mubyukuri amahangayose aziyuko FPR aribo bicanyi kuriyisi yi mana ingero ninyishi rwose FPR nibihugu bingahe mubonye bikurikirana ababihunze bakabansinda mumahanga nibabiharise byarangiza bikabyigamba isiyose ikabimenya utaretse FPR yakagame bifungira Ababa nenga bakabakubita murigereza gusa ko batemeranya nibyobakora bibi kandibakabikora kumugaragaro barangiza bikabyigamba bakica a bantu bashinzwe kurengera kuburyo wakekako bahawe uruhusa rwokwica abobashinzwekurengera ubundi nkuko kagame abyivugira ati iyonzakugira amasasu ahagije ntibarikunshika ubundi ati ingunguru wayivomesha agafuniko ka soda ukayirangiza ahoyashakaga kuvugakoazica abahutu buhorobuhoro akabarangiza nonese banyarwanda nabanyamahanga bafite ubushake kudufasha mutegereje iki ntabindibimenyetso bikenewe mugihe ubwayoFPR ibyivugira BBC yakinye film ibigaragaza kayumba arabishinja rudasingwa arabishinja nabandibafatanyabyaha kagame yaravuzeko ukugonga kwibikeri kutabuza inka gushoka ubu nigikorwa kigombwa samagambo ibimenyetso birahari turabifite bihagije Mwegere urugaga nuko urugamba murebeko ruzatinda ntawundi wadukurakungoyi yaFPR utaretse FDLR twesehamwe nidufatanya tuzatsinda
-
Ndagushimiye cyane Theophile kutubwira aya makuru. Erega umenya hari byinshi abantu bataratinyuka kudushyirira ahabona nubwo tutayobewe ko FPR ariyo yaremye iriya jenoside ikayitwita ikayibyara kandi nubu ikaba ikiyisigasiye nka zahabu…kugeza imaze ubwoko mu gihugu no mu karere!!!!!
LUNARI (ariyo yavuyemo FPR) yari yarifuje iriya jenoside kuva kera. Muli za 60s bagabaga ibitero (ibitero by’inyenzi) bakica abantu biteye ubwoba, barangiza kandi bakarega mu mahanga ngo hari jenoside irimo gukorerwa abatutsi.. Icyo gihe, isi yari igifite abantu bamwe bubaha UBUTABERA, bagakora anketi zidahengamye zikavamo imyanzuro ko mu by’ukuli za RAIDS z’inyenzi arizo ahubwo zica benshi. Ko jenoside zashakaga ko zitirirwa u Rwanda icyogihe ntayo.
Kuva icyo gihe zatangiye gutegura iyo jenoside zitonze, zifashisha ibihugu by’ibihangage nkuko twese twabibonye. Ibyo bihugu byagize amahirwe yo kubona abanyafurika (inkotanyi) babafasha ku depeupla (kurimbura abantu) Afrika ngo bagure ibinombe bya zahabu na diamant.
Rero Mugabe n’izindi nkotanyi baracyakorana n’abo basahuzi ba Afrika. Baracyahindura za tactiques umunsi ku wundi.
Ikiza muli ibyo nuko mbona abantu bakomeje kuryamira amajanja muri iyi phase y’intambara tugezemo. Ubu intambara igezweho abantu nka ba Mugabe barimo ni iyo gukanyaka ingoyi ngo FPR na bashebuja baturangize burundu.
Nyabuna abagifite andi makuru tutabwiwe bayashyire ahabona kuko abagifunze amatwi ni benshi wenda bayafungura!! Kubona hari abantu bakikiriza imbyino y’ibinyoma bya FPR ni agahinda.
Abakikirigita ngo bashobora kuzabona ubwiyunge FPR igitsimbaraye ku KINYOMA nkiki cya Mugabe, baribeshya. Abantu nibave mu nzozi babone neza, bareke gushyira ibiti mu matwi bunve neza, bareke gutsimbarara ku makossa bakoze yo kwishinga ibinyoma bya FPR maze bunve ko bagomba kureba UKULI en face. Bamwe baba banga kugarukira ukuli kubera kwirata; bamenye ko kwirata ntahandi bizabageza usibye kurimbuka.
UKULI TURAGUFITE, AHASIGAYE NI UBUTWARI BWO KUDATINYA KUKURWANIRIRA, TWIRWANAHO UBWACU


text:
Mu rwego rwo kuzamura Ikoranabuhanga mu Karere ka Gasabo, Akarere kiyemeje kuzamura gukoresha ICT n’igikoresho mu mitangire myiza ya serivise, ndetse no guhanahana amakuru hifashishije. Muri rusange ICT mu karere ka Gasabo ikubiye muri bimwe mu bikorwa bikurikira:
ELECTRONIC FILING
Hagamijwe guca akajagari mu micungire y’amadosiye yo mu biro by’ubutaka, Akarere ka Gasabo kashyize ho uburyo bwo kubika amadosiye agaragara mu bubiko (Archive) bw’Akarere. Ubwo buryo bukaba bwarashyizwe ho kubera ibura rya hato na hato ry’amadosiye yo mu biro by’ubutaka, aho wasangaga abaturage binubira ko dosiye zabo zibura. Kuri ubu dosiye zose ziri muri ‘Archive’ zabitswe neza muri ‘database’ bityo bifasha abakozi bakeneraga kujya gufata yo dossier y’umuturage kugira ngo amuhe serivise bidasabye ko aba ayifite mu ntoki. ‘System’ ya ‘Globodox’ kuri ubu yahujwe na ‘distax’ mu rwego rwo gukora ‘facture’ hatagombye kujya gushaka ‘dossier’ ‘phyisique’.
INTERNET USAGE
Mu gihe igihugu gishyira ingufu mu bijyanye n’ikoranabuhanga hashingiwe kuri internet, Akarere ka Gasabo ntikatanzwe n’ikoreshwa rya Internet haba ku karere ndetse n’Imirenge. Kuri ubu, Akarere gakoresha internet ya Fiber optic, kakaba gafite bandwith ya 10 MB ndetse na Internet ya 4G, Imirenge igize akarere ikoresha ‘internet’ ya ‘Wireless’ na modem ndetse na Internet zikoresha na “telephone’.
ICT INFRASTRUCTURES
Akarere gafite ibikoresho bitandukanye nka Servers, Computers (Desktops & Laptops) , UPC, Printers, Photocopiers, Scanners, Air Conditions, Switches na Access points bikaba bikurikiranwa (‘maintenance’&‘reparation’) umunsi ku munsi.
VIDEO CONFERENCE
Hagendewe ku byifuzo byo gukora inama zihuza Uturere na za Ministeres hadakozwe ingendo zitandukanye, Akarere ka Gasabo gafite icyumba cya Video Conferences gifasha kwitabira inama zitandukanye zihuza Local Government na Central government.
DOCUMENT TRACKING SYSTEM
Nk’uko imyanzuro ya GAKO RETRAIT yasabye ko Uturere twose tugira uburyo bwo kumenya uko inzandiko zigenda zihererekanywa,
Akarere ka Gasabo kashyizeho “E-tracking system” ikaba ari porogaramu ifasha kumenya uko inyandiko zinjira zigera kubo zigenewe bidatwaye igihe kirekira. Ibi byoroshya akazi kandi bigatuma n’amabaruwa asubizwa mu gihe kitarambiranye.
WEBSITE
Akarere ka Gasabo gafite urubuga (www.gasabo.gov.rw) rufasha gukwirakwiza amakuru aba yabereye mu mirenge itandukanye bityo inkuru ikabasha gukwirakwira hose. “Website” kandi ijyaho inyandiko zitandukanye nk’izijyanye n’Imihigo, Budget, Imyanzuro y’inama njyanama n’izindi.
CALL USER GROUP (CUG)
Akarere ka Gasabo koroheje uburyo bwa “communication” mu rwego rwo guhanahana amakuru nta kiguzi, kuri ubu CUG y’akarere ihuza abakozi b’Akarere, Imirenge, Utugali n’Imidugudu bakaba babasha guhamagarana ku buntu.
VILLAGE KNOWLEDGE HUB (VKH)
Mu Karere ka Gasabo hamaze kubakwa ibyumba mpahabwenge bisaga icumi na kimwe (11). Muri byo hari ibyumba mpahabwenge bibiri (2) bibarizwa mu Mirenge ya Rusororo na Kacyiru byubatswe mu mwaka w’ingengo y’Imari wa 2013-2014. Ibindi bitandatu (6) bikaba byarubatswe mwaka w’ingengo y’imari ya wa 2014-2015, mu Mirenge ya Kinyinya, Gikomero, Rusororo, Jabana, Bumbogo na Ndera. ibindi bitatu biri mu Mirenge ya Jali, Rutunga na Remera bikaba byarashyizweho mu mwaka wa 2016-2017.
IREMBO PLATFORM
Muri gahunda yo gutanga serivisi nziza zishingiye ku ikoranabuhanga, Akarere ka Gasabo kaje ku isongo mu gukoresha Irembo aho serivisi zose zitangirwa ku Murenge zitangwa hifashishijwe ikoranabuhanga. Ku mwaka Serivisi z'Irembo zitangwa zigera hafi ibihumbi ijana (100,000) mu Mirenge yose igize Akarere ka Gasabo.


text:
Ota Benga wabayeho kuva mu mwaka 1883 kugeza 1916 yari umwe mu bagize umuryango w’abasangwabutaka bo muri Mbuti, akaba yari atuye hafi y’umugezi wa Kasai mu butakwa bwari bwarigaruriwe n’Umwami Leopold wa II mu cyahoze ari Congo Mbiligi yatwawe nk’imfashanyigisho izajya ifasha abazungu kumenya imihindagurukire ya muntu.
Mu gace Benga yabagamo kari muri tumwe mu duce Ababiligi bakuragamo ibiti bya ribuyu ku bwinshi bakabyohereza iwabo mu Bubiligi akaba ariho bajya kubitunganyiriza bakabikoramo imbaho zigurishwa agatubutse,igihe kimwe rero Benga yagiye guhiga nibwo umutwe waje ugatera urusisiro rw’iwabo maze umugore we ndetse n’abana be babiri bahita bahatakariza ubuzima we arokoka gutyo.
Ntibyatinze kuko yaje kugwa mu mutego wari uriho icyo gihe aho ubucuruzi bw’abacakara bwari bumaze kugera muri Afurika ngo bajye gukora imirimo y’uburetwa muri Amerika nawe aza gutwarwa bunyago kimwe n’abandi birabura benshi.
Umucuruzi w’umunyamerika Samuel Phillips Verner ubwo yagenderaga Afurika mu mwaka wi 1904 yabonye Benga ari kumwe n’abandi munzira yiyemeza ku mugura ngo ajye amukoresha mu imurikagurishwa mu gihugu cy’iwabo ngo abe imfashanyigisho y’uburyo umuntu yagiye ahindagurika kuva ku nguge ugakomereza ku basangwabutaka kugeza aho umwera (umuzungu) abereyeho.
Yagerageje kurwana kuri Benga maze aza kumuhabwa n’abo bakoloni amutanzeho ingurane y’umunyu ndetse n’imyenda, Verner akaba yaramaranye na Benga igihe kigera ku byumweru bibiri mbere yuko agarukana na Benga mu gihugu cye cy’amavuko icyo gihe cyari kikiyoborwa n’umwami Leopold.
Verner akaba yarifuje nawe gutwara abandi basangwabutaka bameze nka Benger ngo abajyane kubutaka bw’iwabo muri Amerika abatanzeho ingurane ariko mu buryo bemeranyijeho gusa baranga baramutsembera kugeza igihe Benga yabahamirije inkuru y’uburyo ari we wamukijije ubuzima aho nawe yari muri bamwe mu bari gutwarwa mu bucakara maze icyo gihe abandi baremera baramuyoboka atwaramo abandi bagera ku icyenda ngo abatware kwifashisha iwabo mu mfasha nyigisho yo kubaho ndetse n’imihindagurukire ya muntu.
Iri tsinda rikaba ryarageze muri leta ya Missouri imwe mu zigize leta zunze ubumwe z’Amerika gusa Verner icyo gihe bakaba batari bakiri kumwe kuko yafashwe n’uburwayi bwa malariya ntiyabasha gukomezanya nabo, bakihagera batangiye kubakoresha mu bikorwa by’imurikagurishwa ngo bereke abazungu uburyo umunyafurika asa. Icyo gihe Ota Benga yaramamaye cyane ndetse izina rye risakara hose mu binyamakuru benshi mu bitabiraga iryo murika bagashiturwa no kureba amenyo ya Benga yari asongoye nka kimwe mu byakorwaga mu rusisiro rw’iwabo kwivuko mu rwego rw’umurimbo.
Verner amaze koroherwa n’uburwayi nyuma y’ukwezi kumwe yaje asanga ba basangwabutaka barafashwe nk’imfungwa kurusha uko ari abamurika. Nkuko yari yarabibasezeranyije ko icyo abashakira we atari ukubacunaguza cyangwa kubavutsa ubuzima byaramubabaje abonye ibyo bene wabo babagirira aho babafataga muri bumwe mu bwoko bw’inyamaswa nti babafate nk’abantu bagenzi babo.
Verner akaba yarakomeje ubushakashatsi bwe ku basangwabutaka abifashijwemo na Benga nuko baza kongera gusubirana mu gihugu cye cya Congo aho Benga yongeye asubira muri bene wabo ashakamo undi mugore wa kabiri gusa nawe ntibamaranye kabiri kuko kuba mwishyamba uyu mugore nawe yaje kurumwa n’inzoka arapfa.
Igihe kimwe Verner yaje gushakira akazi Benga kubera ukuntu yarakunzwe mu nzu ndangamurage y’Amerika ku mateka y’ibinyabuzima aho yagenerwaga umushahara ungana 175$ gusa amusaba ko atazigera amukorera ihohoterwa iryo ari ryo ryose ko agomba kumva ko nawe ari umuntu cyo kimwe nawe, muri icyo gihe Benga aza kwibanira ni inkende akazajya azitaho akazibungabunga gusa ntibyamushimishije kuko yasaga nkuvukijwe uburenganzira bwe aho yabaga afungiranwe mu birahure atabasha kurira ibiti nkuko yari yarabimenyereye cyangwa se kumva amajwi y’utunyoni twa mugitondo yabagaho nk’umunyururu ufungiwe hamwe watereranwe.
Ku busabe bwa Bumpus wari warasigiwe Benga na Verner mu mwaka wi 1906, Verner yafashe Benga amushyira mu ishyamba rya bagamo urusobe rw’inyamaswa aho Benga yumvaga abohotse agakora ibyo ashaka uko abyifuza ndetse asabana n’inyamaswa ndetse abantu bakazajya bahagenderera baje kureba ubuzima bwa Benga wabanga n’inyamaswa zikamwumvira ndetse bagasabana nazo.
Nyuma y’igihe Benga yaje kumenya ururimi rw’icyongereza maze aza guhabwa akazi mu ruganda rutunganya itabi ndetse benshi mu bakozi bakoranaga bagenda bamwiyumvamo buhoro buhoro bakamwiyegereza cyane ngo abacire ku mayange y’ubuzima yabagamo akiri iwabo mu mashyamba.
Ku itariki 20 Werurwe 1916 ubwo Benga yarafite imyaka 32 y’amavuko yaje kwiba imbunda maze aragenda ahirengeye yirasa mu gatuza ubuzima bwe bushirira aho.
Erick M. RUZINDANA/TouchRwanda.com


text:
abahanzi bagiye bagana radiyo Izuba kenshi bavuga ko nta mikoro ahagije bafite yo gukora ibihangano byabo cyane cyane indirimbo. Ni muri urwo rwego yabashyiriyeho gahunda yo kubasha gutunganya indirimbo zabo binyuze mu cyo yise Eastern Talent Award Show. icyo kikaba ari igitaramo kigizwe n’amarushanwa ndetse n’ imyidagaduro ku bakunzi ba Radiyo Izuba. Kikaba ari kuri uyu wagatandatu Taliki ya 13.11.2010 mu cyumba mberabyombi cy’akarere ka Ngoma aho abahanzi biyandikishije barenga mirongo irindwi babasha kurushanwa hakagaragaramo batanu barusha abandi impano. aba bakazakorerwa indirimbo muri Studio Music Changes Lives Organisation ya Kayitare Wayitare Dembe nayo yagize uruhare runini kugira ngo iki gitaramo kibashe kuba.
Hitezwe kandi n’abahanzi bamaze kuzamuka nka Mako Nikoshwa, Kayitare Wayitre Dembe, General Khannandho, Kapiteni Zogu,East-c, n’abandi batandukanye!
Ni uguhera saa moya za mugitondo aho abanyamakuru ba Radiyo Izuba bifatanya n’abafatanyabikorwa bayo bose ndetse n’abakunzi bayo mu muhango wo gutera igiti. nyuma hakaza gukurikiraho ibirori nyirizina.
Richard IRAKOZE (SHOWBIZ)
Radiyo Izuba ihishiye byinshi abakunzi bayo kuri uyu wagatandatu!
abahanzi bagiye bagana radiyo Izuba kenshi bavuga ko nta mikoro ahagije bafite yo gukora ibihangano byabo cyane cyane indirimbo. Ni muri urwo rwego yabashyiriyeho gahunda yo kubasha gutunganya indirimbo zabo binyuze mu cyo yise Eastern Talent Award Show. icyo kikaba ari igitaramo kigizwe n’amarushanwa ndetse n’ imyidagaduro ku bakunzi ba Radiyo Izuba. Kikaba ari kuri uyu wagatandatu Taliki ya 13.11.2010 mu cyumba mberabyombi cy’akarere ka Ngoma aho abahanzi biyandikishije barenga mirongo irindwi babasha kurushanwa hakagaragaramo batanu barusha abandi impano. aba bakazakorerwa indirimbo muri Studio Music Changes Lives Organisation ya Kayitare Wayitare Dembe nayo yagize uruhare runini kugira ngo iki gitaramo kibashe kuba.


text:
NEGATIVE POWER OF LOVE PART 3
” murabizi namwe ubwo nibwo buryo bwakoreshwaga mubihe byahise! Gusa numvise ngize amatsiko yo kumenya ibyanditsemo, mpita nsohoka ngo njye kugasomera ahantu hatuje……
Part 3
Ubwo nahise nsohoka mpita njya muri douche nakundaga kogeramo kuko nabonaga ahandi hose ari irabu! Ntangira ngufungura agapapuro ariko ubwoba bunyishe umutima udiha nabi cyane, gusa nagiye kubona mbona handiseho ngo:”kuri kabera umukunzi nitomboreye,nkwandikiye iyi baruwa nkubwira ko urukundo wansabye narukwemereye ndetse ndagusezeranya ko nzakubera umukunzi uhamye, bye bye bizuuuu!!!”
Nahise numva ari nkinzozi ndimo kurota, ibyishimo birandenga bigeraho nikubita hasi ndahwera.ibyakurikiyeho ntubimbaze gusa njye nakangutse ndi mubiro bya directrice ndebye mbona abantu benshi babayobozi bankikije,ndebye neza mbona umugabo wambaye itaburiya y’abaganga ndetse n’umubyeyi wanyitagaho, akaba afite n’umukobwa witwa agnes wigaga mukigo!
Ibintu byaranshanze ariko ngerageza gusubiza ubwonko inyuma nibuka ibyabaye byose, nti: ibyaribyo byose bagiye kunyirukana kabsa kuko agapapuro bakabonye.
Ngiye kumva numva umuganga arambajije ati: niko sha kabe!urumva umerewe ute! Nanjye nti:ese ubundi nageze hano nte koko!?
Numva batangiye kuganira mubifaransa sinabasha kumenya ibyo barimo kuvuga ngiye kumva numva directrice arambwiye ati: haguruka ujye mwishuri sha!!
Nanjye mpita mpaguruka mbanza kujya kwitunganya njjya mwishuri, gusa nkigerayo nsanga abanyeshuri twigana basetse ndetse nkabona bose barimo kundeba, niko guhita mbaza umutype witwa janvier twicaranaga nti: ese mn, hano habayiki ko mbona banyitegereza nkabareba film!? Nawe ati: hahaha mn, uzi ibyabaye muri iyi class!?
Njye: hhhum! Habayikise mn! Janvier: burya bakunyujijeho baguteruye sinzi icyo wari wabaye, tugiye kubona tubona umukobwa mushya wo muwa kane araje abaza uriya mudada wicaye kuntebe yambere nimbi ariwowe bateruye, mukumusubiza tubona umukobwa arize ayo kwarika tuyoberwa ikibaye!
Njye: yeeeh! None se mn, ntamuyobozi wabimenye se basi! Nawe ati: sha ubanza ntawe kabsa, twe byaducanze kuko nimbi uriya mwana Atari mushiki wawe yaba agukunda cyane!
Njye: nonese niyo mpamvu barimo kundeba bagaseka mn!?janvier: hhhum! Wavuze se ko atariwe wenyine waje hano, na agnes umwe wita mushiki wawe nawe yaje ararir, erega buriya twe twumiwe mn! Ese mn, ubundi bwo wari wabayiki!?
Njye: sha wakora niki ko nanjye numva ntazi ibyambayeho! Ahubwo reka twige mwana !ubwo twize ibitekerezo byanjye bitari hafi gusa nkomeza kwicara muri class nkikibumbano!
Agahe ka poze karageze ndasohoka nihagararira ahirengeye ngo niyotere akazuba ngiye kubona mbona agnes araje, mukumureba mbona koko ameze nkuwarize, mpita mubaza nti: ese agnes, wabonanye na papa wawe!? Nawe ati: hoya gusa nabonye yahise yigendera! Ese wari wabaye iki kabe!?
Njye: hhhum! Nanjye sinamenya ibyambayeho, ahubwo se ko mbona usa n’uwarize byagenze bite!
Agnes: hhuuh! Sha nakubonye baguteruye ngira ngo wagize ikibazo gikomeye numva intimba iraje mpita ndira! Nanjye nti: hhum! Nonese ibyo byatuma urira koko!?
Agnes: hhhum! Umva sha, ubwo ntago uzi urukundo icyo ruvuga! Nanjye nti: yeeeeh! Ngwiki!?
Agnes: sha babera sinzi nimba utabibona , ndagukunda cyane birenze, gusa numvaga nzabikubwira turi muri vacance ndetse kanjyea nza kugusura hahandi wibera!
Njye: eeeeh! Ese ibintu urimo kuvuga birashoboka agne! Sha njye ndumva bitakunda kabsa! Ahubwo reka ninjire ndabona abandi binjiye!
Ubwo twahise twinjira mu ma class ariko nkomeza gutekereza kubintu agnes ambwiye biranshanga gusa nkumva bitankundira ko ndeka Gloria ngakunda agnes nubwo iwabo aribo bamfatiye runini!
Iminsi yakomeje kwicuma ndetse ubona ko urukundo rwanjye na Gloria rutangiye gukomera ariko na agnes atanyoroheye kuko nahoraga ngongana nawe muhoza amarira umuntu atashobora gusobanura, gusa yari yaranze kumva ko ntamukunda pee!!
Umunsi umwe nabyutse nkerewe nigira muri douche ntanfira gukaraba mbona janvier araje avuye muri class ahita ambwira ati: ese mn, kabe uziko nibagiwe kuguha agapapuro kawe mn, natatoraguye mo hano cyagihe bagutwara umeze nk’uwapfuye! Akampaye mbona nikakandi Gloria yanyandikiye ndishima by asana, gusa mugihe nkirimo kwishima numva janvier ahise ambwira ati: hhhum! Ishime sha ntuzi ko wabona aribwo bwa nyuma urimo gusekera muriki kigo!
Njye: kuberiki se uvuze gutyo janvi!! Nawe ati: ariko mn, ubwo uzi ukuntu wamukobwa ngo ni agnes yakubise Gloria akamukomeretse amaziza wowe!? Ndetse ubu tuvugana directrice arakuntumye ugomba kwitaba mubiro bye!
Nahise numva mbuze icyo nakora kuko tayali ubwo nari narangije kwirukanwa nkomeza kwibaza uburyo ndibuze kubyifatamo bikanyobera ariko ndihangana mpita nitunganya mpita njya kwitaba umuyobozi! Nkihagera nasanze agnes na Gloria bose baraho ndebye neza mbona koko Gloria isura bayihindanyije, mugihe nkitegereza ibyabaye,directrice ahita ambwira numujinya mwinshi ati: pfukama se nyine gira vuba! Ubwo nahise mfukama hashize akanya ntangira kurya inshi zurufaya, directrice ahita ambaza ati: niko sha wakahungu we, muraba bakobwa bombi ukunda nde!?
Byambereye ihurizo kuko Gloria namukundaga birenze kandi na agnes ariwe nkesha byose ndetse nakwibuka uburyo se amukunda nkumva ngize ubwoba!
.ESE KABERA ARAZA KUVUGA NDE KOKO!?
NTUCIKWE PART 4… LOADING……


text:
AMOUR EN COURS PART 19
aho twagarukiye ubushize!
asanga umuryango urafunze, akozeho uba urifunguye nakaririmbo keza ka celine dion gatuje kaba karatangiye, arebye uburyo imbere hameze agira ubwoba, mbega indabyo zihateguye, mbega amashusho, mbega intebe nigitanda gitatse ibyurukundo.
PART 19
duheruka jack ajya kuri hotel yari yatumiweho na yvette ndetse aza kugera kucyumba giteguye neza cyane, acyinjiramo abona ukuntu icyumba giteye ubwoba kubera ubryo cyari gitatse ibintu byishi kandi byiza, ndetse akaririmbo gatuje cyane karimo, atangira kugira ubwoba, akebaguza hirya no hino abura umuntu, yigira inama yo gusohoka ngo yigendere ariko araragira aho ajya yumva ya ndirimbo ya celine dion yasanzemo iracecetse, agiye kumva yummva umunyu inyuma yamarido yaraho hirya atangiye kuririmba ya ndirimbo mukajwi keza cyane kandi gahebuje, jack arebye neza bona ni yvette biramucanga, atangira kubira ibyuya ubwoba buramwica, aravuga ati: aaah!yvette! what kind of surprise is this!? ariko yvette ntiyasubiza ahubwo akomeza kwirurimba ako karirimbo kurukundo, jack arongera ati: ariko se …..atarakomeza yvette nawe ati: bite se jack, urabona hano hantu atari heza se! jack nawe ati: ndabibone niheza rwose, nonese kuberiki wahanzanye! ubwo yvette ntiyagira icyo asubiza ahubwo ahita yegera hafi nibyishimo byinshi afata jack akaboko amwicaza muntebe zaraho, nawe aba aricaye akora munsi akurayo icupa rinini cyane rya wino aba atangiye gusuka mubirahuri, jack abibonye arikanga, aramubaza ati: niko se yvette ko mbona iyi wio ariyurukundo bite!? yvette nawe aseka ati: kabsa rwose urabyivugiye pe! jack ati: yeeeeh!….ataravuga yvette arongera ati: jack ndagukunda rwose kandi nukuri ndifunza ko wambera umukunzi!!
tuve kuri jack na yvette tugaruke kuri patrick na john, john atiyumvisha uburyo mama sandrine yaba akiri muzima, abaza patrick ati: patric! ibyo uvuze byizere cyangwa wambeshyaga sha! patrick nawe ati: nkubeshya njye se mwana! ahubwo gira vuba ujye kubwira david mujye kumushaka nanjye ndebe ko nakwibonera kellia wanjye! john ati: eheee! sawa mwana, noneho urukundo ukunda kellia rutumye ukora ikintu kizima wabaho! patrick ati: hhm! ahubwo se ….. atarakomeza john aba yikojeje mumodoka afata phone ahamagara david amubaza aho ari, david nawe arahamubwira, john namacourage menshi ahita yinjira mumodoka, akandagira kumuriro yerekera aho david ari, gusa akiri munzira yigira inama yo kubanza yajya kureba uko umukunzi we alliana ameze, nimba ntacyo yabaye, ahita ahindura imodoka vuba cyane yerekeza kwa alliana. yageze hafi yiwabo wa alliana, dore ko yanibanaga,asanga hanze haparitse imodoka ihagazeho abasirikare babiri, nawe ahita aparika hafi aho yitegereza ibiri kuba ubwoba ari bwose, agiye kubona abona alliana bamusohoye bamukurura ndetse kandi asakuza cyane atabaza ngo bamutabare, ariko john akabona ntacyo yakora, arebye neza abona na papa kellia arahari,ndetse ahita ategeka ngo bashyire alliana mumodoka, abasirikare bahita bajugunyamo alliana baragenda,ubwo john we aho yarari agahinda kari kose, arira aboroga, abona bajyenye umukobwa akunda areba ariko akabona ntacyo gukora afite! ntakindi yakoze rero, yabonye barenze ahita acana imdoka yiruka ajya kureba david ngo arebe ko haricyo yamufasha.
kurundi ruhande, mu kabari ka jimmy ho abakiriya nibesnhi nkibisanzwe, kumbe jimmy we arimo guparika imodoka hanze ndetse bisa nkaho arimo kwihuta bidasanzwe, ahita yinjira indani mukabari, abaza umwe mubakozi ati: wee! billy arihehe!? umukoze nawe ati: dore nguho hariya hakurya!jimmy ahita asanga billy aho yarari, aramubaza ati: bite sha billy! ko nick anshaka cyane byagenze bite!? billy nawe ati: yewe! naba nkubeshye gusa nyine mbone nanjye aza yahumagiye cyane ndetse yabize nibyuya ahita ambwira ngo nguhamagare biruhutirwa! jmmmy ati: nonese arihehe!? billy ati:ari mucyumba cyawe! ubwo jimmy yahise yinjira mucyumba cye agezemo asanga nick ibibazo byamurenze, abonye jimmy ahita ahaguruka aramubwira ati: jimmy, nkoze ihsyano ritabaho nukuri mfite ibibazo! jimmy ati: banza utuze umbwire neza! nick ati: harumuntu mbwiye ko mbana na wa mukecuru, kandi banza uwo muntu yaratumwe na david none mfite ubwoba ko mukecuru baramuhitana! jimmy ati: yeeeh!cyangwa wasaze sha, abo ba david se uvuga nabiki…….akivuga yibuka ko umukecuru nick avuga arumwe akunda, aba akanuye amaso,yegera hafi abaza nick ati: uravuga wamudamu ubiwawe se!? nick ati: yego nyine!! jimmy ati: nonese ubundi wamukuyehe ko utambwiye!? nick ati: nyine cyagihe nagusabye amafaranga yo kujya kwishyurira umugore wanjye yagiye kubyara ukambwira ngo mbe ndetse urahuze, nanze gutekereza nutwo narimfite nujyana murudimbi baratundya, nibwo nahuye nuwo david akampa akazi ko…… bla blah amubwira uko byose byagenze, arangiza jimmy umutima wenda guturika, ahita avuga ati: yiweeee! uziko wabona uwo muntu aruwadavid akaba…… akivuga nick ahita avuga ati: mfite ubwoba ko david namara kumenya ko ntishe mukecuru, azadushaka akatwicana ahubwo! ubwo jimmy yahise afungura akabati akuramo inoti nyinshi cyane aravuga ati: akira gira vuga, genda ufate umugore wawe nuriya mudamu muhunge mujye kure yuyu mugi, nanjye nzaba mbasangayo nyuma! nick ati: ariko se ….. atarakomeza jimmy ahita avuga amukabukira ati:ariko se ubwo uba utagezeyo! ahubwo ko wansanga bamurangije. yooo disi jimmy arimo gutabara umudamu yakunze!!
.
.
tugaruke kuri jack na yvette muri hetel, ibyari byitezwe kuba ibyishimo byo byaje guhinduka amarira, jack na yvette baganira ariko bose ntanumwe utarimo kurira, jack ati: ngayo nkuko rero yvette, nanjye sinjye rwose umbabarire, kuko sandrine ndamukunda kandi sinamuhemukira! yvette ati: ngo sandrine!!? jack ati: yego rwose, ahubwo banza nawe umuzi kuko ni inhuti ya angel ndetse cyane! ubwo jack yavuze atyo, noneho yvette agahinda kenda kumuhitana, atangira kurira ibice, kuvuga biramunanira, jack abibonye yegera hafi atangira kumuhoza hoza, amuhendahenda ati: yvett! rwose ihangane uzabona undi mukwiranye! yvette ati:n..nd..ndabyumva jack, ariko sinarinzi ko angel arumwana mubi bigeze hariya! jack nawe ati: hoya, njye nakubwiye ko nkunda sando, naho angel rwose ararengana! yvette ati: byihorere sha! ahubwo sandrine ntanikibazo cye, nawe yakunze nkanjye, ariko ndimo kwibaza impamvu angel atambwije ukuri kandi yarazi ko ukunda sandrine!! jack ati: yooh! ariko se basi waretse kurira, tukaganira twitonze yvette! wabona angel atarabizi! yvette ati: ayiweee! ndabizi yarabimpishe numwana mubi, kuko igihe nabimubwiriye nabonye nubundi haricyo ampishe! gusa icyo nakubwira cyo nuka ngukunda kandi kuba ntakubonye ntanundi muntu nzongera gukunda, nzemera nzapfe uku ndi! jack ati: hoya wee! ntugakore ibintu nkibyo rwose yvett, abahungu barahari kandi benshi cyane! yvette ati: hoya humura wingirira ikibazo, ubu ndimo kwifuza iyo nza kuba ndi sando wumunyamahirwe nkibera uwawe iteka ryose! jack ati: arikose…. atarakomeza, yvette ahita avuga ati: hoya jack,reka nigendere baso njye kuruhuka ndumva ntameze neza. ubwo yahise agenda, jack asigaraho yumiwe yashobewe, yakwitegereza ukuntu umukobwa yari yamuteguriye icyumba, bikarangira nabi akumva umutima uramuriye!
.
.
tuve kuri jack tujye murugo kwa grouch, david na grouch biicariye mukajardin barimo kwinkwera agacupa, ndetse banaganira. david ati: ese mwana grou, ko mbona wohereje jacob wenyine urabona arashobora kujya imbere yimbaga ingana kuriya wenyine!? grouch ati: kandi nkurindiriye ngo tujyaneyo mn,ariko da gloria barajyanye ntakibazo! david ati: erega umenye ko iki aricyo kirori cyambere agiye kuririmbamo!! grouch ati: erega uriya musore arakaze, kandi afite abafana, ariko ibaze umuntu indirimbo zijya hanze uwo munsi bagahita bamuhamagara mukirori kandi…… atarakomeza, babona john araparitse ndetse ahita aza yihuta kandi yahumagiye, ahita apfukama imbere ya david aramubwira ati: david, noneho ikibazo kivutse ntawundi wagikemura atari wowe nukuri! mbabarira umfashe ndakwinginze! david ahita amwegura, aramubaza ati: nonese byagenze bite john!? john nawe ati: papa kellia yajyane alliana kandi araza kumwica….. david abyumvise ahita yikanga, aravuga ati: yeeeeh! uzikonaringize ngo ugiye kumbwira ko sandrine yakubabariye none uzanye ibindi bibazo hubwo! john ati: david, ikindi nuko mama sandrine akiriho, ntago yapfuye rwose! john yavuze utyo ,david umujinya uramwica aba akubise john urushyi rwiza cyane, john agwa nkaho hirya, david umujinya ukomeza kwiyongera ahita amusimbukira amujya hejuru amukubitagura ingumi kumenyo, grouch abibonye ahita atabara afata davdi aramukomeza, aramubaza ati: niko se dav, urasaze cyangwa!!? david nawe ati: hoya uyu mujingaakwiye inkoni, urumva ukuntu arimo gushinyagura koko! kandi arinawe watumye nica nyina wumukobwa nkunda, none arimo gushinyagura bigeze hariya koko! john warurimo kwikanda,aba aravuze ati: david, ngwino wongere unkubite ariko umenye ko ibyo nkubwira ari ukri kandi mbivuza mpagaze kumaguru yanjye abiri, ni ukuri!! grouch nawe ati: davi, uyu musore ashobora kuba afite ukuri kabsa, wowe ntubibona!? ubwo david yahise atekereza akanya gatoya, arangije ahita agenda afata imodoka aragenda ntanikintu kindi avuze.
.
.
ubwo david yavuye aho, ba grouch nabo bibanga munda bafata indi modoka baramukurikira, david agenda agaka murugo kwa kellia, ageze kwirembo udusirikare tubiri twari tuharinze twanga ko yinjira, yitegereza kamwe mumaso yumva umujinya aba agateye umutwe akajya hejuru arakubira, akandi nako karaza karatabara bamujyaho barahonda, yatabawe na grouch bahise bahagera, udusirikare natwe tuba dukuyeyo imbunda dupfukamisha ba david, ako kanya kellia ahita ahagera aravuga ati: ndavuze ngo mubareke binjire! ubwo david yarebanye na kellia, bose amarira abshoka mumaso, agahinda ari kose, david kumutima akibaza ati” ariko se mana koko, ko nanjye atarnjye mbigenze nte, sinifuza kubabaza umutima wuyu mukobwa rwose ariko simukunda pe, mana nyereka icyo nkora!!””. david yibajije ibyo arangije ahita afata kellia akaboko amujyana munzu, bakigeramo kellia ahita abaza david ati: davi, kuberiki utankunda kandi njye ngukunda bikabije! david areba kellia mumaso aramuwira ati: kellia, nanjye sinjye rwose, ndetse ntanubwo nifuza kukubabaza, gusa umuntu wanjye urimo undi muntu, kandi rwose ubyumve neza pe! kellia aba atangiye kurira, aravuga ati: ariko se basi ndi mubi!? david ati: hoya wee! sha uri mwiza cyane ndetse cyane pe, gusa nyine burya iyo umutima wahisemo amaso abimpumyi, urukundo rwanyarwo ntago rwita kubwiza cyangwa kubukire, ahubwo rujyana umuntu aho rushaka kandi koko kuburyo umuntu atahikura, rwose mbabarira unyumve, tuza uzabonda undi mukunzi utari njye, hari abasore bagukunda kandi benshi! kellia nawe yitsa imitima avuga mukajwi gatoya ati: dav, umbwiye neza nkibyo umukozi wacu yambwiye, rwose nanjye naje kubona ko ibyo narindimo ataribyo, kuko niyo wanyemerera urukundi aruko uhatirijwe….. atarakomeza david ahita avuga ati: yego nyine, none se urumva ntaba nkubeshye nyine kandi bigatuma tunabana nabi muhazaza hacu!! ubwo david yakomeje kumvisha kellia uburyo urukundo rumeze, ndetse na kellia aza kubyumva, david amusaba guhamagara se akamubuza kugira icyo akora alliana, kellia nawe abikora gutyo ndetse kandi se aranamukundira kandi arishima cyane, kuba yongeye kumva umuobwa we avuga. kellia arangije aherekeza david barasohoka,david ageze kuri john aramubwira ati: genda kwa alliana murahahurira.
ubwo john yahise akandagira icyuma ajya kureba umukobwa akunda, david nawe asezera kellia ahita abwira grouch ati: ntago nkigiye mukirori cya jacob!! grouch ati: yeeeh! kuberiki se wangu! david ati: ngwino nkujyane mukabari, tube dutegereje john aze anjyane aho mama sandrine ari! ndebe uburyo najya gusaba sando imbabazi! grouch ati: sawa! kandi hano hirya nahabonye akabari keza! david ati: hoya, hari akabari nigeze kujyamo banyitaho, ndasinzira bampa uburiri ndaryama, kandi ikindi umugabo uhakora namwereye kuzamusura! grouch ati: hahah, sawa njye ndajya aho unjyana tu!( nshuti siga comment yawe ndetse ukore na like, kuko ninko kudutiza imbaraga.)
.
.ESE DAVID AZABONA MAMA SANDRINE KANDI NICK YAMUHUNGANYE!?
.ESE NAMUBONA SANDRINE AZAMUBABARIRA!, JACK SE WE!!
.NTUCIKWE PART 20.. LOADING……


text:
Kirezi Lisa Noella w’imyaka 16 wiga mu mwaka wa 4 muri Gashora Girls Academy mu ishami ry’Imibare, ubugenge n’Ubumenyi bw’Isi (Maths, Physics and Geography), yavumbuye uburyo bw’ikoranabuhanga yise “Easy Parking” bufasha abafite imodoka kudatinda bishyura parking.
Uyu mwangavu uri muri batanu bagaragaje imishinga myiza y’ikoranabuhanga mu bakobwa mu gikorwa cyiswe “Miss Geek” cyabaye mu mpera z’ukwezi gushize, arahumuriza abasanzwe bishyuza imodoka aho ziparika ko batazabura akazi.
Mu gihe kwihuta kw’ikoranabuhanga bituma hari ababona ko bashobora kubura akazi, Kirezi yabwiye Izuba Rirashe ko aba bishyuza parking bo muri koperative ya KVCS (Kigali Veterans Cooperative Society) badakwiye kugira impungenge.
Yagize ati “Abasanzwe bishyuza ntibagire ubwoba kuko ntibazabura akazi. Bazaba bafite telefone zizahuzwa n’iryo koranabuhanga bitewe n’aho parking iherereye, maze icyo bazaba basabwa ni ugushyira pulake z’imodoka muri iyo system maze bagenzure niba umushoferi wayo yarishyuye. Nibasanga atishyuye ni bwo bazajya bamushyiriraho ka gatike basanzwe bakoresha.”
Umukobwa nk’uyu muto uvuga ko akunda ikoranabuhanga, ngo iki gitekerezo cyamujemo ubwo se umubyara yijujutiraga ibya parking mu Rwanda kuko ngo bimutwara igihe kinini ategereza uwishyuza bityo bikamubangamira.
Kuri we ngo ubu buryo bw’ikoranabuhanga buzafasha abameze nka se badashaka guta igihe.
Kirezi arateganya kwegera ibigo by’itumanaho mu Rwanda ngo bamubere abafatanyabikorwa bityo abone amafaranga, ndetse n’abantu bafite za parking zishyurwa cyane cyane inyubako nini zigezweho mu Mujyi wa Kigali.
Asobanura imikoresheze y’ubu buryo bw’ikoranabuhanga yavumbuye, Kirezi avuga ko bisaba gukoresha codes za USSD (urugero: *555#) nyuma ugahitamo uburyo ushaka kwishyura yaba ukoresheje inites (unites/airtime) ufite muri telefone yawe cyangwa se ukoresheje Mobile Money.
Nyuma ushobora kwishyura parking y’imodoka yawe mu gihe cy’umunsi, icyumweru, ukwezi cyangwa se umwaka bitewe n’uko ubushobozi bwawe bungana.
Uyu mushinga wa “Easy parking” ni umwe mu yemerewe ubufasha kugira ngo uzagere ku ntego yawo mu rwego rwo gufasha Umujyi wa Kigali kugera ku ntego yayo ya gahunda ya “Smart Kigali”.


text:
Ibyamamare, byaba ibya hano mu Rwanda cyangwa se no hanze yarwo, ni indorerwamo za rubanda aho usanga benshi mu babakurikirana bishimira ibyo bakora bityo bakaba bakwifuza kubigana no kubagenderaho ngo bazamere nkabo.
Umukobwa Anita Pendo rero benshi bakunze kumwita ‘Umukobwa wirwanyeho’, ibi bakabikomora ku kuba ari umukobwa ukora atikoresheje, dore ko agira imirimo ine yose akora mu buryo buhoraho kandi ikamutwara umwanya n’imbaraga zidasanzwe ari nako imwinjiriza atari make.
Twaganiriye na we atubwira inzira yaciyemo ndetse tubasha gukuramo amasomo agera ku icumi abantu cyane cyane abagore n’abakobwa bamwigiraho mu buzima bwabo bwa buri munsi.
1. Kuguma uko uri ntushake kwigana abandi
Ni kenshi kubwo kwifuza kuba nk’umuntu wifuje kuba we kuva mu buto bwawe bituma wumva wakora byose nk’uko wabonye abikora. Nyamara Anita araduha ubuhamya bw’uko kuba uwo uriwe aribyo biguhesha kwinjira mu mwuga wawe neza kandi ukawukora unezerewe.
Anita yagize ati “Ubwo nigaga mu mashuri yisumbuye, umuntu wanyitegerezaga yashoboraga kumenya ko nzaba umunyamakuru ariko njye sinabyiyumvagamo cyane ariko ngakunda kumva radiyo mu buryo bukomeye, ugasanga ku wa Gatanu ndumva ibiganiro bitandukanye, nkumva ndabikunze. Ariko nanone nkumva nkunze televiziyo cyane kurusha radiyo, nkumva ndamutse mbaye umunyamakuru wa televiziyo byaba ari ibintu bikomeye cyane.
Mu mwaka wa 2007 nibwo nagiye gusura Tino kuri Flash FM nk’inshuti bisanzwe, bareba ukuntu tuganira byabindi byacu, hanyuma bambonamo ubushobozi bwo kuba umunyamakuru. Hanyuma Tino ambaza niba numva nabishobora, ndavuga nti ‘simbizi neza ariko nagerageza’. Ubwo ntangira itangazamakuru gutyo.”
Mu kwinjira mu itangazamauru, Anita ntiyigeze abirwanira nubwo zari inzozi ze ndetse bimurimo nk’impano. Ahubwo iyi mpano yigaragaje nta ruhare rufatika abigizemo ahubwo kuguma uko ari nibyo byatumye abayobozi ba Flash FM bamubonamo ubushobozi.
2. Kurwanirira inzozi zawe
Nubwo ariko Anita atagize uruhare rukomeye mu kwinjira mu itangazamakuru, arigezemo ntiyicaye ngo ategereze ko n’ubundi abandi aribo bazamukorera ahubwo yakomeje kwihinga yiga byose ngo arebe ko yagira ubumenyi burushijeho.
Ati “Naciye ku maradiyo menshi kuko nyuma ya Flash FM, muri 2009 nibwo City Radio yampamagaye, hanyuma muri 2012 njya kuri Contact, nza gusubira kuri City Radio ariko harimo utubazo duke mpamara amezi make cyane hanyuma KNC arampamagara kuko twari twarakorana kuri City Radio ariko na we ntitwumvikanaku bintu bimwe na bimwe hanyumanaho ndahava, mfata pause (ikiruhuko) mba mbivuyemo gato nk’umwaka umwe wa 2013, ndicara ntekereza ku bintu ndimo gukora, icyo ninjiza n’icyo bimariye muri rusange. Nibwo rero mu mwaka wa 2014 natse akazi hano muri RBA, ndakabona.
Muri ibyo byose nakoraga nta mafaranga yari arimo. Njye nabanje kwiyubaka, nubaka umubanararibonye bwanjye (experience) mu mwuga nta zindi nyungu zifatika ninjiza ndetse ahubwo rimwe na rimwe ngahomba kuko byansabaga gukoresha ayanjye mu gutegura ibintu bimwe na bimwe, amatike, amakarita yo guhamagara n’ibindi. Njye rero navuga ko igihe kinini nakimaze nubaka umwuga (career), nubaka aho nzakura umusaruro ndimo mbona ubu nyuma y’imyaka isaga 9 mbitangiye.”
3. Gukunda ibyo ukora
Aho hose Anita yagiye aca yashakaga kwiyubaka nibyo, ariko kandi iyo biza kuba ibyo akora atabikunze ntiyari kubibasha.
Yagize ati “ Iyo ukunda ikintu ukora ntabwo amafaranga riyo aba ari intego yawe y’ibanze. Ahubwo ubikora wumva ubikunze ndetse ushaka kubikora neza kurushaho. Ugatekereza cyane kubyo urimo ukora n’uburyo byaba byiza kurushaho kurusha uko utekereza ku kubonamo inyungu z’amafaranga. Ibi bituma ubikora neza kandi ntibiguteshe umutwe ahubwo bikaba byanakuruhura.”
4. Kubaka izina si imikino
Anita agira imirimo isaga 4 kandi yose akayifatanya no kwiga. Si ubuzima bworoshye kububamo ariko we asobanura ko ubu buzima muri rusange butoroshye bityo ko umuntu wese yagombye kwitanga uko bimushobokeye.
Ati “Nkubwije ukuri ni ubuzima bugoye pe kuko nkora ibintu byinshi icyarimwe ariko ni byabindi bavuga ngo kubaka izina si imikino. Ubu nibwo ndimo gusobanukirwa n’icyo kintu bavugaga. Kuko ikinyejena turimo sinkeka ko hari umuntu wakagombye kwicara ngo avuge ko azakora umurimo umwe wonyine ariwo uzamutunga. Keretse wenda ari nk’icyo wowe ugiye kwikorera ku giti cyawe, ariko mu gihe ugishakisha, ugikorera abandi bantu, kora ibintu byose ubona bigushobokeye, ubishakire umwanya, ntugire igihe upfusha ubusa.”
5. Kurwana ishyaka
Anita aragira ati “Ubwo nakoraga kuri Contact FM naje gutumira mu kiganiro umukobwa w’umuyakenya witwa DJ Frida, hanyuma aranseka cyane kuko atumvaga neza uburyo mu Rwanda hose nta mu DJ w’umukobwa uhaba. Hanyuma mpita nkubita agatoki ku kandi ndamubwira nti ‘Eeh, uradusetse, buretse sha, wowe nugaruka mu Rwanda uzasanga njye narabimenye’. Kuva ubwo nahise ntangira kubyiga. Kandi koko agarutse yasanze narabimenye, igitaramo yari yatumiwemo aba ari twe twembi tugikoramo nk’aba DJ. Nafashe igihe gito njya kubyitoza muri Kenya kugeza ndagaruka ubu mbikora nk’umwuga kandi unyinjiriza amafaranga menshi.”
6. Kudacibwa intege n’amagambo y’abantu
Amagambo menshi abantu bakubwira ushobora kuyafata nk’aguca intege uretse ko ushobora no kuyabyaza umusaruro akakongerera imbaraga. Anita yagiye ahura n’amagambo amuca intege ariko ntibyamubujije gukomeza gukora ibyo yabaga yiyemeje.
Ibi turabirebera mu ntangirio z’umwuga we wo gushyushya urugamba (MC). Anita ati “ Kuba MC nabyo nabyinjiyemo ngerageza. Hari muri 2006, mu kigo kimwe, hanyuma ubwo umukobwa wabibakoreraga yari agiye kwiga mu mahanga bashakaga umusimbura hanyuma batubaza niba muri twe na bagenzi banjye hari uwabishobora, njye mbabwira ko nabishobora. Bampa mikoro (microphone) maze ndisararanga ndavuga mbamena amatwi baranseka cyane, bati ‘Cyakora utumennye amatwi muko, ntubuze byose!’ Hari umu DJ witwaga Roni niwe wansetse cyane anyumvisha uburyo ibyo nkoze byari bibi cyane, ko ntakindi nkoze uretse kubamena amatwi, arantonganya cyane. Ndabyibuka rwose uwo munsi naratashye ndara ndira ijoro ryose. Ariko nyuma ndicara maze kurira ndavuga nti nubwo yansetse ibi bintu ntibigomba kurangirira hano. Bukeye ndagenda nsubirayo ndamubwira nti ‘ngaho mbwira rero icyo nkosora ngo bigende neza’ arabimbwira ngenda mbikosora buhoro buhoro. Ni uko MTN yambonye, injyana mu gitaramo cya ‘Tuwukate’ ndakiyobora njyenyine kandi bigenda neza, n’i
bindi bigo bikomeye nka za Bralirwa n’ibindi byagiye bimbona.”
Ikindi yatubwiyeho ni amagambo abantu bamuvugaho mu buzima busanzwe kuko ari umuntu w’icyamamare, aho usanga hari abashimishwa no kumuvuga nabi gusa, ariko Anita asanga ibyo nabyo ntaho bitaba ko icy’ingenzi ari ugutumbira intego wihaye ubundi ngo ‘Uwanze kuvugwa yaheze mu nda ya nyina’. Ati “Barakuvuga, ukumva ni ibintu bukubujije amahoro, bishobora no kukwicira isura muri rubanda, ku buryo usanga benshi mu bantu bakuzi uko utari rwose bitewe n’uko uvugwa mu itangazamakuru. Ibyo nta mu star bitabaho ku buryo hari n’ubwo umuntu afata umwanya akarira yibaza icyo abantu bamuhora, ariko njye ndirebaho nkavuga nti ‘njye ndi Anita nzi icyo nshaka, nzi uwo ndiwe, uzashaka kumenya azanyegera kandi azamenya kandi nanone uzashaka kumvuga nabi no kunshira imanza ntakindi zabikoraho. Sinzajya ku muryango wa buri rugo nsobanura nti ‘sinywa amtabi, sinywa inzoga, sintwite, n’ibindi n’ibindi’ ahubwo njye nafashe umwanzuro wo gukora hanyuma abantu bo bazihitiremo ibyo bemera.”
7. Guharanira kugira ubumenyi burushijeho
Anita ni umukobwa uhora ahangayikishijwe no kumva ko hari ikintu atazi gukora. Niyo mpamvu buri gihe aba yumva yakwiga ibintu bishya. Yagize ati “Njye ndi umuntu ukunda kwiga. Iyo mbonye runaka andusha ikintu runaka nibaza impamvu njye ntagomba kukimenya kuko nubwo naba ntagikeneye ako kanya wenda umunsi umwe nazabikenera, umunsi umwe bibaye ngombwa nkajya nikorera ibintu byose. Wenda nkaba nzi nko guteka neza cyane, nkaba nzi nk’ibyo gukora muri salon de coiffure, umwana wanjye nkazajya mwitunganyiriza imisatsi cyangwa se n’iyanjye bwite n’ibindi nk’ibyo. Nuko nyine umwanya utaboneka naho ubundi nakwiga ibintu byose bibaho.”
8. Kwiha gahunda ngenderwaho ihamye
Nubwo agira imirimo myinshi, Anita ntayikora mu kavuyo ahubwo agira ingengabihe yihaye imufasha gushyira mu bikorwa ibyo ashinzwe kandi mu buryo nyabwo bigatuma n’umusaruro uba muzima
Ati “Ibintu nkora, mbikoze mu kavuyo nasara. Mfite gahunda y’uko umunsi wanjye uba ugomba kugenda. Mbyuka saa kumi za mu gitondo nkaza ku kazi ngakora ikiganiro kuri radiyo kugeza saa tatu n’igice, ubwo ngategura n’iby’umunsi ukurikiyeho nkahava nka saa yine. Bitewe n’uko niyumva hari ubwo ntaha nkaruhuka mo gake ariko akenshi ndahaguma ngategura ikiganiro cya saa munani kuri televiziyo nkahava nka saa kumi. Saa kumi n’imwe n’igice njya ku ishuri nkavayo saa mbiri. Ariko ubu mfite ikiraka cy’ikindi kiganiro nkora kuri televiziyo saa moya n’igice, ubwo saa moya naka agahushya nkava ku ishuri nkajya kuri televiziyo, saa mbili ngataha mu rugo. Ibi ni ibyo nkora kuva ku wa mbere kugezanko ku wa kane. Ku wa gatanu ho nkora ikiganiro kuri televiziyo kuva saa yine kugeza saa saba z’ijoro naba mfite ikiraka cyo kuba DJ nkajyayo izo saha. Ku wa gatandatu bwo ndaruhuka uretse iyo mfite ibiraka byo kuba MC, ariko ubundi niwo munsi wanjye wo kuruhuka, ngasura inshuti n’abavandimwe. Ku cyumweru ho njya gusenga umunsi wos
e, guhera saa tatu za mugitondo kugeza saa moya n’igice z’umugoroba.”
9. Guha Imana umwanya mu buzima
Nk’uko twabivuze haruguru, ku cyumweru Anita ajya gusenga, ariko kandi abitangiye vuba cyane, dore ko amaze umwaka umwe gusa abatijwe agatangira gusenga mu buryo buhoraho. Yagize ati “ Buriya rero nuko abantu batabizi ariko njye Pendo natangiye gusenga muri za 2009, ariko ngasenga mu kavuyo byabindi byo mu kigare. Singire itorero mbarizwamo, simbihe umwanya wabyo ngasenga nka rimwe mu kwezi. Mu kwezi kwa 11 umwaka washize nibwo nafashe icyemezo kuko nararebye nsanga ndimo kwiteranyiriza n’Imana ubusa. Kuko hari ibintu byinshi bitwara urubyiruko njye bitigeze binkoraho, nk’inzoga, amatabi n’ibindi bintu bitandukanye urubyiruko ruhugiramo ntirusenge, njye ndareba nsanga ndimo nditeranyiriza n’Imana ubusa kuko ibyayo simbirimo kandi n’iby’isi simbijyamo ngo mbyivurugutemo, hanyuma niko gufata umwanzuro wo guha Imana umwanya ufatika mu buzima bwanjye. Ndibaza nti ‘ubundi ni gute Uwakuremye umwima umwanya mu buzima bwawe cyangwa ukamuha udafatika?’ Uko niko nafashe umwanzuro wo gusenga guhoraho kandi kenshi gashob
oka.”
10. Kudatererana umuryango
Muri iyo mirimo yose itamworoheye, Anita ntiyaje ngo ahere mu mirimo yibagirwe umuryango aho nyina umubyara aba i Gahini mu karere ka Kayonza akaba amusura rimwe na rimwe uko umwanya ubonetse ndetse akamufasha gukemura ibibazo byo mu buzima. Anita kandi ubu abana na murumuna we afasha mu buzima bwa buri munsi.
Anita ati “Maman ntakintu ashobora kumburana. Ni umuntu wanyibarutse arandera kugeza aho ngeze ubu ni we n’Iman babigizemo uruhare. Ntabwo naza rero ngo mbone iyo mirimo yose hanyuma we ngo mwirengagize kandi yaranyitangiye igihe kinini. Aha i Kigali ho nazanye murumura wanjye turabana.”
Inama Anita agira abashaka kuba nkawe
Aragira ati “Inama nabagira zo ni nyinshi ari icy’ingenzi ni ukumenya icyo bashaka, hanyuma bakiyubaka mu mwuga, atari babandi babyuka mugitondo batazi rwose ibyo barimo bafite gahunda yo kumenyekana gusa. Ibyo sibyo na gato ahubwo niba ushaka kuba umukozi nyawe mu mwuga runaka banza umenye ibyo urimo, wubake neza izina mu mwuga atari ukuza ngo ubyituremo. Ikindi n’abakobwa bahaguruke. Bahagurukere rwose bikuremo ubunebwe n’ubutesi bwo kumva ko hari ibyo badashobora gukora. Ndabizi neza rwose ko bizabagora kuko najye hari aho byagiye bingora ariko imirimo ukora niyo ikuvugira muri rubanda.”
Anita ni umunyamakuru, umushyushyarugamba, umu DJ, umuhanzikazi mu itorero Mashirika aho yanigiye gucuranga ibikoresho bya muzika bitandukanye birimo nk’umwirange, ingoma n’ibindi.
izubarirashe@gmail.com


text:
You are here
RUCAGU BONIFACE RUSISIBIRANYA, IMASHINI YO GUSYA ABAHUTU BO MU MAJYARUGURU
Banyarwanda, ikinyamakuru cyanyu KAMARAMPAKA kiyemeje kubagezaho ibyo mutajya mubasha kumenya, kumahano akomeje kugwirira urwanda. Ba nyirabayazana bayo tukaba twarabakoreye iperereza ryimbitse kuri wa MUMOTSI wa KAGAME witwa RUCAGU Boniface, uyu akaba akomeje wa mugambi we wo kumarira kw,icumu abahutu bajijutse bo mumajyaruguru dore ko yawutangiye muri 1998, ubwo yari prefet wa Ruhengeri, ubwo ariwe wakoraga amaliste y’abahutu bagomba kwicwa; abize n,abacuruzi , yarangiza agahereza inkotanyi zikababagira ibisiga. Icyo gihe yazengurutse uturere twose twa BURERA,BUKONYA ,BUBERUKA,BUHOMA ,MUSANZE , hose yagendaga akora za liste zabagomba kwicwa. Uyu mugabo uvugwaho gukunda kunywa amaraso ntabwo arunamura icumu kuko umugambi bivugwa ko agiye kuwurangiza muriyi minsi, aho yatangiriye mukarere ka BURERA aho bwana HABUMUREMYI PIERRE DAMIEN akomoka.
Bikaba bivugwa ko ntamuhutu ujijutse ukiharangwa, nyuma yo kwivugana umuhuzabikorwa w’umurenge wa Cyuve, ko ubu badukiriye nabaturage ba rubanda rugufi. Uyu mwidishyi kandi abantu bakomeje kwibaza niba ari umunyarwanda, dore ko akebo arimo agereramo abahutu bo muri nord(ABAKIGA), ari nako yagereyemo abatutsi mugihe cya genocide na mbere yayo mumyaka ya 1993-1994, aho yahamagariraga abahutu kwikiza umututsi, ko ariwe mwanzi wabo. Ibyo yabikoze munyandiko yanyujije mu binyamakuru bigafatwa nk’ivanjiri kuko yari umuntu ukomeye mugihugu: yari umudepite wa MRND. Dore zimwe mu nyandiko za Rucagu Boniface yanyujije mu kinyamakuru Kangura Nr 46 mu kwezi kwa Nyakanga 1993 :” UMUTUTSI UMUVURA IJISHO YAMARA GUKIRA AKARIGUKANURIRA “, “ UMUTUTSI UMUCUMBIKIRA MUKIRAMBI AKAGUSANGA MU BURIRI “ “IGIHUGU KITICA IMBWA CYORORA IMISEGA”, “ AHO UMUTUTSI YANITSE NTIRIVA”, “ MUTOTO WA NYOKA NI NYOKA” . Iyo usesenguye neza aya magambo ya rucagu ubona ko ntakindi yaragambiriye uretse irimburabatutsi ntawashidikanya ko umugambi yawugezeho kuko abatutsi barishwe, none yadukiriye abahutu,umuntu ntiyabura kwibaza impamvu Kagame yirirwa ashakisha abajenocideri, kandi nawe ubwe yarivugiye ko abana nabo. Abantu bakaba bakomeje kwibaza niba Rucagu ari umunyarwanda cg niba azasigara atuye urwanda we na KAGAME bonyine. Aha kandi bivugwa ko Rucagu ngo atajya areba Kagame mumaso kubera guhakirizwa. Ababizi neza bavuga ko ngo aba atutubikana(kubira ibyuya). Uyu mugambi mubisha wa Rucagu kandi awukomereje no murubyiruko aho basigaye bafata n’abana bavutse nyuma yiyo ntambara ngo nibasabe imbabazi mwizina ry’ababyeyi babo, bivuga ko umwana w’umuhutu azajya avukana icyaha cy’inkomoko, abeho abebera, agende yubitse umutwe, uwanze bamwirenze. Ntawashidikanya ko ya gahunda ya ndi umunyarwanda ari umugambi wateguwe wo kurimbura abahutu, iyo Rucagu yirirwa mubana bato ari muri iyo politiki yiyozabwonko ya FPR, yo gusiga abahutu bose icyaha. Rucagu yarakwiye kwibaza aho azasiga abamukomokaho, nubwo bavuga ko ntamwana agira, kubera ko atabyara. ikindi Rucagu yarakwiye kumenya ko urwanda atari akarima ke, aho yica uwo ashaka murwego rwo gushimisha uwamukamiye ariwe KAGAME, ndetse akaba yaranamugize umutagatifu kuko bose bahuriye kuriyo ngeso yo kunywa amaraso y’abanyarwanda.Abanyarwanda muhaguruke mwirwaneho naho ubundi ba rusisibiranya na ba kavamahanga baratumara.birabe ibyuya.
BISAMAZA JOEL


text:
BK yizeye ko ba rwiyememezamirimo 8 bazatoranwa muri 50 bazishyura neza inguzanyo za miliyoni 60 zidafite inyungu
Binyuze mu mushinga BK Urumuri Initiative ugamije guteza imbere ba rwiyemezamirimo bakiri bato kugirango babone igishoro, Banki ya Kigali ifatanije n’ikigo Inkomoko batoranije imishinga 50 ikoresha ikoranabuhanga mu mishinga 400 yari yahatanye. Iyi mishinga igaragaza ko izabyara inyungumu myaka irambye 50 iri imbere. Imishinga 8 myiza muri iyi mirongo itanu.
Umuyobozi mukuru wa BK Dr Diane Karusisi
Umuyobozi mukuru wa BK Dr Diane Karusisi yemeje ko imishinga yatoranijwe bizeye ko inguzanyo bahabwa izishyurwa neza kandi ko izahindura ubuzima bwa benshi mu myaka 50 iri imbere. Yagize ati hatoranijwe imishinga 50 yatangiye kubyara inyungu ndetse n’imishinga ikiri mu bitekerezo ariko itanga ikizere cyo kubyara amafaranga. Iyo mishinga yiganjemo iy’ikoranabuhanga ndetse n’iy;ubuhinzi n’ubworozi hifashishijwe ikoranabuhanga. Imishinga 8 myiza kurusha iyindi izahabwa inguzanyo igera kuri miliyoni 60 ariko nta nyungu tuzabaka. Twizera ko ari ari imishinga izabyara inyungu ikabasha kwishyura inguzanyo bazahabwa na BK. Iyi nguzanyo bazahabwa izahindura ubuzima bwabo n’imishinga yabo haba mu mibereho no mu bukungu.
Juliene Oyler umuyobozi wa Inkomoko
Juliene Oyler uyobora Inkomoko izatanga amahugurwa y’amezi arindwi ku mishinga 50 yatoranijwe ku rwego rw’igihugu atangaza ko ubumenyi bazigisha abayobozi b’imishinga buzabafasha kwiga neza no kunonosora imishinga yabo ikazinjiza amafaranga bazishyura igihe babonye inguzanyo.Julienne ati tuzabaha abajyanama bazabakurikirana bakabigisha uko imishinga yabo izinjiza. Twizeye ko imishinga izatoranwa izabasha kwishyura dore BK izabaha igishoro,inguzango kandi kandi ikazabihanganira mu buryo bazagenda bishyuramo inguzanyo.
Umuhoza Pearl umwe mu batoranijwe ufite umushinga wo gucuruza imbuto n’ibiribwa by’intungamubiri yaganiriye n’ikinyamakuru cy’urubyiruko Yeejo.rw maze yishimira uburyo igitekerezo cye bagitoranije yizeye ndetse ko na nyuma y’amahugurwa aramutse atsinze agatorwanwa mu mishinga 8 yiteguye guhabwa no kwishyura inguzanyo. Yagize ati ndishimye kuba igitekerezo cyumushinga bagihisemo.amahugurwa bazaduha nzunguka byinshi haba gusangizwa ubumenyi n’abasanzwe bakora ubucuruzi ndetse no kumenyana. Ndizera ko umushinga wanjye nibawufata mu mishinga umunani nzaba narasobanukiwe n’uburyo bwo gucuruza nkinjiza amafaranga nkabona uko nakwishyura inguzanyo idafite inyungu ya BK.
Imishinga 50 yatoranijwe irimo 20 ijyanye n’ikoranabuhanga ,11 ijyanye n’ubuhinzi n’ubworozi ikoresha ikoranabuhanga n’indi ijyanye n’ibindi bikorwa bishingiye ku ikoranabuhanga. Kuva taliki ya 16 Gicurasi 2017 iyi mishinga yose yatangiye amahugurwa azamara amezi 7 mu kunonosora imishinga yabo no kureba uko yabyazwamo ubucuruzi burambye.
Kanda hano urebe amafoto yaranze umuhango wo gutanga ba rwiyemezamirimo 50


text:
Ubuyobozi bw’umurenge wa Gihombo mu karere ka Nyamasheke buvuga ko mu baturage 24361 bawutuye, abagera ku 8500 bose bari mu cyiciro cya mbere cy’ubudehe, umubare n’ubuyobozi bwemeza ko uri hejuru cyane.
Mu kiganiro n’Imvaho Nshya, Gitifu w’uyu murenge Ndagijimana Jean Damascène, yemeje ko abaturage bakennye cyane bakiri benshi mu murenge ayobora, akurikije imibare ya vuba.
Yagize ati:“Ni byo koko abaturage bacu barakennye cyane kuko abarenga 1/3 bose bari mu cyiciro cya mbere cy’ubudehe, kuko bagera ku 8500 mu gihe abaturage bose hamwe dufite ari 24361.
Muri aba bose abaturage 7 gusa akaba ari bo bari mu cyiciro cya 4, urumva ko batageze no ku 10 bari mu cyiciro cya 4 mu murenge wose.”
Avuga ko iki kibazo giterwa n’uko nta mishinga igaragara y’iterambere iri muri uyu murenge, aho abaturage hafi ya bose bacyiziritse ku isuka kandi n’ubuhinzi bakora ukaba utavuga ko bwabateza imbere, kuko bahinga udusambu duto kandi dusharira, n’ugize icyo abona akawuhunga akigira ahandi.
Icyakora ngo hakaba hari icyizere ko hari ikizahinduka kuko bamaze kubona ishuri ry’imyuga abazayirangiza bakaba bashobora kubona akazi, hakaba n’icyambu cya Kibati gishobora kubahuza n’abanyekongo baza kugura ibintu bitandukanye ifaranga rikiyongera, bikabateza imbere.
Uyu murenge kandi umaze imyaka myinshi uza ku mwanya wa nyuma muri mituweli, ngo ibi byose biterwa n’ubu bukene, ariko mituweli yo ngo bigaterwa n’itekinika ryagiye riba imibare y’abari mu cyiciro cya mbere cy’ubudehe ikabeshywa ko ari mike, bigatuma abasigaye batagira ayo babona kandi nta n’icyakozwe ngo bayabone.
Ibi byose bikaba byarateye idindira, na bamwe kurwara ntibivuze bazize itekinika ry’abayobozi ngo babaga bagamije inyungu zabo bwite.
Kanyabungo Eliezer, utuye mu kagari ka Gitwa yagize ati’’Dufite ubukene bukabije si ukubeshya rwose kuko nkanjye mfite abana 4 mu rugo ntashobora kubonera mituweli, kuko mpinga agasambu k’akarondorondo, nta kindi mfite ndebaho kandi si jye jyenyine, nkaba mbona dukwiye kwitabwaho by’umwihariko na ho ubundi ubukene bukabije bwo tuzabuhoramo.”
Uyu murenge kandi ngo urimo n’ikibazo cy’abarokotse Jenoside yakorewe abatutsi benshi basigaye iheruheru, barimo benshi batishoboye, amasambu menshi y’abazize Jenoside atabyazwa umusaruro kubera ko bene yo bashize, n’ahakiri umwe cyangwa 2 ntibagire ubushobozi bwo kuyahinga, n’ibindi byinshi bituma batekereza ko hakwiye icyakorwa cyihariye ngo bakurwe muri ubu bukene bukabije bahoramo.